Soreasun irudi makina doitu dute eta soinu makina berria ipini

Horrela, Soreasuko irudi eta soinu kalitatea asko hobetu da

Otsaila, apirila eta martxoan igandeetan haur eta gaztetxoentzako zinemaldia egongo da

Azpeitiko Soreasu Zineman irudi makina doitu dute eta soinu makina berria ipini dute. Soinu makina berriaz gain, 18 bozgorailu berri ere jarri dituzte. Horrela, Soreasuko irudi eta soinu kalitatea asko hobetu da. Soreasuk aspalditik behar zituen hobekuntza horiek eta errege inguruetarako hasiak zeuden lanekin, baina ezin izan dituzte orain arte erabat bukatu.

Hobekuntza horiek, guztira 9.000 euro inguru kostatu dira. Eta Soreasu inoiz berrituko balitzateke, erabiltzen jarraitzeko modukoak izango dira. Duela bost urte ere beste hobekuntza batzuk egin ziren, soinu kalitate aldetik. Baina orain egindakoekin alde nabaria antzematen da.

Igandeetan haur eta gaztetxoen zinemaldia

Igande honetan, otsailaren 1ean, haur eta gaztetxoei zuzendutako zinemaldia hasiko da "El señor de los anillos":http://www.elsenordelosanillos.aurum.es/ filmarekin. Emanaldiak, Soreasun izango dira, 17:00etan, eta sarrerak 3 euro kostatuko dira. Erakutsiko diren filmak euskaraz lortuz gero, euskaraz eskainiko dira. Momentuz, otsailean film bakarra eskainiko dute euskaraz, Cid, kondaira , otsailaren 15ean. Otsailaren 8an, Buscando a Nemo ikusteko aukera egongo da eta otsailaren azkeneko egunean Los Looney Tunes eskainiko dute.


Gizonezkoen bi taldeak, Zubipen berotzen hasiak

Batzuentzat bukatu dira aurtengo oporrak eta dagoeneko lanean jarriak dira. Horien artean dira, hain zuzen, futbolariak, baita Hernanin ere. Aste honetan zapaldu dute Zubipe CD Hernaniko aurreneko jokalariek.

Jubenil Nazional Ligako mutilak izan ziren aurrenekoak, astelehen arratsaldean; eta gauza bera egin zuten Ohorezko Erregional Mailakoek, hurrengo egunean, asteartean.

Bi taldeek nobedade nabarmen batekin:?entrenatzaile berria dute. Bi taldeen artean trukatu egin dituzte, gainera.

Unai Munduate Jubenil Nazional Ligako entrenatzaile izan zen 2018-2019 denboraldian, eta Ohorezko Erregional Mailakoa izango da, denboraldi berrian. Eta aldiz, Alain Gerekaetxeberriak, Ohorezko Erregional maila gidatzetik, Jubenil Nazional Ligako taldea entrenatzera pasa da, orain.

Baja nabarmenak, Ohorezko Erregional Mailan

Hain zuzen, talde tekniko berriek eta jokalariek aurreneko kontaktua izateko unea izan zen lehenengo entrenamendu hori.

Horretan sakontzeko erabiliko du, besteak beste, aurredenboraldiaren hasiera Unai Munduate erregionalen entrenatzaileak: «hasierako helburuak dira: batetik, talde tekniko berria eta jokalariak elkar ulertzea eta erritmoak martxan jartzea; eta bestetik, jokalari berriekin ere, taldea sortzea», azaldu du.

Behin hori lortuta, beharrezko guztia lantzeari eta taktikoki prestatzeari ekingo diote: «gero, partiduz partiduz joatea izango da garrantzitsuena; edozein aurkari errespetatu, eta astea ondo prestatzea», Munduateren hitzetan.

Horretarako, fitxaketa aldetik, taldeari bultzada eman behar izan diotela dio: «lauzpabost baja nabarmen izan dira eta, ondorioz, lerro guztiak indartu ditugu».

Partiduz partidu, Jubenilek ere

Partidu bakoitzaren garrantzia azpimarratu du, baita ere, Alain Gerekaetxeberria Jubenil Nazional Ligako entrenatzaile berriak. Aurtengo helburutzat dauka «partidu guztiak lehiatzea, eta talde kohesio sendoa izatea». Hortik aurrera, «partiduz partidu» joatearen garrantzia azpimarratu du aurredenboraldia hasi berritan.

Bere figura da taldean izan den aldaketa nabarmena, horregatik, azaldu du pertsonalki bere helburua dela «maila eta taldea ezagutzea».

Lan horren emaitza, aldiz, ez dugu irailera arte ikusiko, orduan hasiko baitute 2019-2020 denboraldi berria bai Erregionalek, baita Jubenilek ere.


Gasteiz versus Ekogunea

Gasteiz green omen, baina Ekogune ote? European Green Capital zer den, gutxi gorabehera badakigu; Ekogunea, alabaina, zer da?

Badu ote Gasteizek zer ikasi Ekogunea delako horretatik?

Lerro horiek irakurtzen hasi bezain pronto pizten zaizkit Gasteiz greenaren inguruko zalantzak. Lehenbizikoa: Gasteizko greentasun horrek ”gizartea kontzientziaziotik ekintzara pasatzeko” asmorik badu edo, aldiz, turismoa erakartzeko eta ostalaritza edo merkataritza bezalako sektoreak bultzatzeko asmoa nagusitzen da gainontzeko helburuen aurretik? Alegia, batez ere zenbait negoziotarako eskaparatea ote? Ekonomia suspertzeko ahalegina ez da berez deitoragarria, ez, baina greentasun hori marketin kanpaina hutsean gelditzea bada bai. Arrisku hori egon badago, kontuan izanda landarez osatutako Vitoria-Gasteiz ikurra osatzeko erabili direla babestuta dauden zenbait espezie, adibidez.

Bigarren zalantza datorkit Ekoguneak dituen lan-ildo estrategikoei erreparatzetik. Sei dira guztira lan-ildo horiek: paisaia eta natura, nekazaritza ekologikoa, energia eta aldaketa klimatikoa, kontsumo eta ohitura iraunkorrak, kultura- eta hizkuntza-aniztasuna eta, azkenik, jasangarritasunaren ikuspegi orokorra. Horietatik zenbat daude benetan indarrean ‑paperak denari eusten dio eta‑ Gasteiz greenean? Kultura eta hizkuntza aniztasunarena ez, behinik behin.

Hizkuntzen Ekologiaren filosofia mundu mailan hedatu den planteamendu berritzailea da hizkuntza guztien balioa berretsi eta denen biziraupena babesteko asmoarekin sorturik. Mugak muga eta kontraesanak kontraesan, ikuspuntu filosofiko hori bidea egiten ari da eta gure gizartean ere oso balekoa da euskarak legitimotasun osoa berreskura dezan. Gasteizko greentasunean, hala ere, hizkuntzaren aniztasuna defendatzeko euskarririk edo lan-ildorik ez dut antzeman.

Gasteiz azaletik izango da, modu batean edo bestean, green, baina ez dut uste bere muina guztiz Ekogune denik. Dena den, oraindik aukera osoa dago Gasteizko greentasunetik Ekogunearen filosofiara eta jardunera igarotzeko. Egongo da aukera horri heltzen dion inor?


Uxue Alberdirekin, Kontrako Eztarritik liburuari buruz

Uxue Alberdik, Onintza Enbeita lagun, Kontrako Eztarritik liburua aurkeztuko du igandean Beran. Uxuerekin egon gara


Google Pixel 2 eta Google Pixel 2 XL mugikorrak aurkeztu dituzte

Pixel 2 dispositiboak 649 dolarreko prezioa izango du Ameriketako Estatu Batuetan. Bitartean, Pixel 2 XL mugikorra 849 dolarretan salduko da.

Google konpainiak ekitaldi berezia egin du gaur San Frantziskon, Google Pixel 2 eta Google Pixel 2 XL telefono mugikorrak aurkezteko.

Horrela, Google Pixelen garapenaren berri eman du erraldoi teknologikoak. Iaz merkaturatu zuten, telefono adimendunen merkatuan lehiatzeko eta toki bat egiteko.

Software, hardware eta adimen artifizialean berritasunak eginda, mundu mailako apustua egiten ari dela goraipatu du gaur Googlek.

Pixel 2 dispositiboak (5 hazbeteko pantaila) 649 dolarreko prezioa izango du Ameriketako Estatu Batuetan. Bitartean, Pixel 2 XL mugikorra (6 hazbeteko pantaila) 849 dolarretan salduko da.

Telefono berriak Australia, Kanada, Alemania, India, Erresuma Batua eta Ameriketako Estatu Batuetan salgai izango dira, baina Googlek azaldu duenez, urte bukaeran Italian, Singapurren eta Espainian merkaturatzea espero dute.

Pixel berrien ezaugarri nabarmenena kalitate handiko argazki-prestazioak dira.


Sastrakasen igandeko irteera bertan behera geratu da eguraldi txarrarengatik

Eguraldi txarra dago iragarrita asteburu honetarako. Iragarpenek bultzatuta, Sastrakas mendiko bizikleta taldeak iganderako programatuta zuen irteera bertan behera geratu da.

Zaldibarrera (Bizkaia) joateko asmoa zuten Sastrakaseko kideek 30 kilometroko irteera bat egitera. Data berria garaiz iragarriko dute.


Zaragozan Getxoko bizilagun bat hil zuen taldeko hiru kide auzipetu dituzte

Epaileak bi gizon auzipetu ditu, eta delitu hauek egotzi dizkie: hilketa, legez kanpoko atxiloketa, indarkeriaz egindako lapurreta, heriotza-mehatxua eta iruzurra.

Zaragozako Epaitegi batek gaizkile talde bateko hiru kide auzipetzea erabaki du, gizon bat indarrez jo eta bizirik lurperatzeagatik. Biktima beste bi gizonekin batera joan zen Pedrolara, webgune baten bidez harremanak eskaintzen zituen emakume batekin elkartzera.

Epaileak 35 eta 34 urteko bi gizon akusatu ditu salatutako gertakari guztien erantzule gisa, eta delitu hauek egotzi dizkie: hilketa, legez kanpoko atxiloketa, indarkeriaz egindako lapurreta, heriotza-mehatxua eta iruzurra.

Gainera, epaileak beste gizon bat auzipetzea ere erabaki du. Honako gizona beste auzi bategatik dago jada espetxean, hain zuzen, indarkeriaz egindako lapurretagatik eta legearen aurkako atxiloketagatik, 2019ko uztailaren 26an bizirik atera zen biktima bat lotu, ahoa estali, kolpatu eta kreditu-txartelaren gakoa ematera behartu baitzuen.

Autoan, instruktoreak bi gizonen aurkako behin-behineko espetxealdi-agindua berresten du, eta egun bateko epean, 100.000 euroko fidantza ordaintzeko eskatzen die, gertakari horietatik eratorritako erantzukizunei aurre egiteko.

Taldeko hirugarren kidea, aldiz, fidantzarik gabe behin-behinean aske uztea erabaki du epaileak. Halere, 5.000 euro ordaintzeko eskatu dio, egozten zaizkion gertakarien inguruan izan dezakeen erantzukizuna dela-eta. Erabaki horri esker, datorren 31n kartzelatik atera ahal izango da, aske uztea aldez aurretik programatuta egonik.

Getxoko 54 urteko bizilagun baten hilketa bortitzak talde kriminal hori ezagutzera eman zuen joan den irailean. Taldeak Zaragozako Pedrola, Luceni eta Gallur herrien arteko ardatz geografiko txiki batean jarduten zuen, eta webgunean harremanak bilatzen zituzten "bihotz bakartiak" zituen biktima gisa.

Getxoko bizilagun bat hil zuten arte, Guardia Zibila talde horretxen aurreko bi biktimak ikertzen ari zen, Badoo izeneko webgunearen bidez beraien bizitokira erakarri zituztenak. Webgune horretan, emakume batek bere burua eskaintzen zuen gizonekin harremanak izateko.

Lehen bi biktima horiek –37 urteko gizon bat, Almunia de Doña Godinan (Zaragoza) bizi zena, eta Tuterako (Nafarroa) 59 urteko gizon bat– beren bizitzak salbatzea lortu zuten, erasotzaileen eskutik, webguneko emakumearen eta beste bi gizonen eskutik, izua eta muturreko indarkeria jasan ostean.

Bere prozesatze-autoan, epaileak ez du baztertzen atxilotuei erakunde kriminaleko delitua ere egozteko aukera, ezta identifikatu gabeko laugarren kide baten parte-hartzea ere.


Sagardoaren Lurraldeak astelehenean abiatuko du txotx denboraldi berria

Astigarraga, Hernani eta Usurbilgo udalerriak batzen dituen Sagardoaren Lurraldeak, datorren astelehenean, urtarrilaren 15ean abiatuko du ofizialki, 2018ko txotx garaia. 25. edizio honetan ere, uzta berriaren ezaugarriak edota eremu honetako gertaera garrantzitsuenen errepasoa egingo da Astigarragako Sagardoetxean, erakunde ezberdinetako ordezkariak bilduko dituen hitzorduan.

Urtero aurpegi ezagun bat gonbidatzen dute ekitaldi honetara; aurten, Alberto Iñurrategi eskalatzaile eta mendizaleak izango du Astigarragako Gurutzeta sagardotegian ospatuko den bazkarian sagardo berriaren lehen tragoa dastatzeko ohorea.

Aurrez, Sagardoetxean egingo den ekitaldiaren baitan, sagarrondo berri bat landatuko du. "Ekitaldi sinboliko honekin, naturaren dinamikotasuna eta berritzeko ahalmena azaldu nahi dira, urtetik urtera mahai batean sagardoaren bueltan esertzeko aukera eskaintzen baitigu".

Urtarrilak 15, astelehena

11:30-12:00: Akreditazioen banaketa Sagardoetxean.

12:00: Prentsaurrekoa Sagardoetxean. Bertan azalduko dira 2017ko uztaren ezaugarri nagusiak, sagarraren eta sagardo berriaren ezaugarriak eta sagardoaren munduko gertaera garrantzitsuenak.

12:45: Alberto Iñurrategik sagarrondo bat landatuko du Sagardoetxeako sagastian.

13:30: Txalapartarien deiarekin batera sagar dantza dantzatuko da, eta ondoren, sagardogileek Alberto Iñurrategi soka dantzan parte hartzera lagunduko dute lehen kupela irekitzera.

13:45: Gurutzeta sagardotegian “Gure Sagardo Berria” oihu eginda lehen kupela irekiko du Alberto Iñurrategik, eta honekin batera, 2018ko txotx denboraldi berriari hasiera emango zaio. Ondoren, denboraldiko sagardotegiko lehenengo menua dastatuko da.

Arratsaldean, Txotx Berri Herrikoia 2018:

17:00: Familientzako tortilla tailerra.

19:30-22:00: Txotx herrikoia: herritarrei irekitako pintxo eta sagardo dastaketa.

Astigarragako tabernek sagardo berria eskainiko dute.


Bihar, zapatua, iritsiko dira uda Elgetan egingo duten bi ume sahararrak

Batak Irazabal-Gillegi familiarekin emango du uda, eta besteak Castelos-Atxotegi familiarekin.


Danborradak udal balkoietatik ikusteko aukera eskainiko dute aurten ere

Banderaren igoera, Konstituzio plazako balkoitik. (Argazkia: Nerea Lizarralde)

Aurreko urteetako ohiturari jarraituz, San Sebastian eguneko ekitaldi nagusiak bi leku berezitatik ikusteko aukera izango dute donostiarrek: banderaren igoera eta jaitsiera Konstituzio plazako balkoitik, eta Haur Danborrada, udaletxeko balkoitik.

Banderaren igoera eta jaitsierarako 60 leku zozkatuko dituzte; 30 egun bakoitzerako. Saridunek lagun bat gonbidatzeko aukera izango dute, beraz, egun bakoitzean 60 lagun izango dira Konstituzio plazako balkoian.

Hirian erroldatua egotea da zozketan parte hartzeko baldintza bakarra. Oraindik izena emateko epeak zehaztu ez badituzte ere, hiru bide eskainiko dituzte horretarako: udalaren webgunearen bitartez, 010 telefonora deituta edo Udalinfoko bulegoetara gerturatuta.


«Terrorista bati kalte-ordaina pagatu behar izatea laidoa da Espainiarentzat»

Espainiako Barne ministroak berretsi egin du ez dutela Ines del Rio aske utziko eta ez diotela ordainduko

Espainiako Barne ministroa haserre dago Estrasburgoko Giza Eskubideen Auzitegiak emandako ebazpenarekin. Atzo, «laidotzat» jo zuen Europako auzitegiaren epaia, besteak beste, Espainiako Estatua Ines del Rio euskal presoari 30.000 euro ordaintzera behartzen duena, bereziki orain, «espainiar guztiek gerrikoa estutu behar duten honetan».

«Espainiako gizarteari iseka egitea da Estatua kalte moralengatik 30.000 euro ordaintzera behartzea 24 pertsona hil dituen pertsona bati», esan zuen. «Iseka egitea, laidoa da Espainiarentzat terrorista bati kalte-ordaina pagatu behar izatea», errepikatu zuen.

Del Riori «zentimo bakar bat ere» ez diotela emango eta Estrasburgon jarriko duten helegitea ebatzi bitartean euskal presoa ez dutela aske utziko berretsi zuen Fernandez Diazek. Gainera, esan zuen ez dagoela argi ere epaia «bete beharrekoa» ote den, «epai horien gaineko doktrina askotarikoa baita, eta ez baitago argi zeintzuk diren bete beharrekoak eta zeintzuk ez, eta zeintzuek baliogabetu ditzaketen Espainiako auzitegiek emandako epaiak».


Manuela Iwansson eta Arrotzak, astelehenean Getariako gaztetxean

Manuela Iwansonn suediarra eta Arrotzak talde euskalduna Getariako gaztetxean izango dira astelehenean. Musika saioa 21:00etan hasiko da, gaztetxetik jakinarazi dutenez. Azken bi aldietan Terrible Feelings taldeko abeslari gisa izan zen Getarian Iwansonn. Azken urteetan Robert Hurularen (The Vicious, Masshysteri, Regulations…) Hurula taldeko baxu-jotzaile aritu ondoren —baita Suediar Grammy sari bat irabazi ere—, bere bakarkako proiektu berria aurkeztuko du Iwanssonek.

Arrotzak taldeak osatuko du asteleheneko musika eskaintza. Apirilean Europan zehar bira egin ondoren, erregaitz dabiltza alde batetik eta bestetik izerdi hotza botatzen. Ereserki itzaltsuak, punk iluna eta post punka oholtzaratuko dituzte Arrotzakeko musikariek.


Baserritarrei omenaldia egin die udalak

San Isidro egunaren bueltan omenaldia egin nahi izan diete astero Tolosako azokan postua jartzen duten baserritarrei. Agurra dantzatu eta pintxoak banatu dizkiete.

"Landa eremuan, batez ere, San Isidro eguna egun handia zen eta tradizio hori berreskuratu nahi izan dugu", esan du Olatz Peon, Tolosakoa alkateak.

Bide batez, egin duten lanagatik eskerrak eman nahi izan diete ekoizleei. Peonen esanetan "baserritarrek urte osoko lanketa erreklamatzen dute eta ez egun batekoa. Eta gu horretan saiatzen gara, ekoizleen alboan lan egiteko prest gaude".


Jubilatu eta pentsiodunen eguna ospatuko dute apirilaren 11n Orion

Argazkia: Karkara.eus.

Apirilaren 11n, asteazkenean, jubilatuen eta pentsionisten eguna ospatuko dute Orioko nagusiek. Urteroko ohitura bilakatu da edadetuak bildu eta mezara joan ostean Aginagako Errasti sagardotegian bazkaltzea. Bazkalostean, urtero bezala, kantuan arituko dira.

Egunari hasiera eguerdiko 12:00etan emango diete jubilatu eta pentsionistek, Orioko elizan egingo den mezarekin. Meza bukatzean autobus zerbitzua izango da Goizeko kafetegiaren aurrean. 13:00etan bi autobus aterako dira, eta ordu erdira, 13:30ean, beste bi. 14:00etarako guztiak Aginagako Errasti sagardotegian bilduko dira.

Bertan bazkalduko dute, eta bazkalostean, kantu saioa izango dute. Arratsaldeko 18:00etan izango da bueltako autobusa.

Bazkari txartelak erosteko egunak apirilaren 3a eta 4a izango dira. Arratsaldeko 16:00etatik 18:00etara erosi ahal izango dira txartelak 23 euroren truke. Aipatutako bi egunetan salduko dira soilik bazkari-txartelak, hortik aparte, ez da txartelik salduko.

Txartelak erosteko eguneratuta eduki behar da bazkide txartela. Bazkaritara joaten diren guztiek –bai sozioek, bai gonbidatuek–, jatetxeko arduradunari emango diote txartela bazkaritarako garaian. Norbaitek kale egiten badu, hau da, txartela erosi ondoren atzera egiten badu, ez zaio dirurik itzuliko arrazoizko justifikaziorik gabe.


Gregory Porter eta Regina Carter izango dira Gasteizko Jazzaldian

Musika jaialdiari bide berriak emateko asmoa azaldu du zuzendaritza talde berriak. Uztailaren 16tik 20ra egingo da 43. jazzaldia

Gasteizko Jazzaldiak bere burua berrasmatzeko eta orain arte jorratu gabeko bideak zapaltzeko asmoa dauka. Hala azaldu dute Alberto Ibarrondo zuzendariak eta Iñigo Zarate presidenteak. Iazko jaialdiaren ostean, Iñaki Añua urteetan jazzaldiaren zuzendaria izan denak erretiroa hartu zuen, eta haren lekua hartu du Ibarrondok zuzentzen duen taldeak.

Norabide aldaketa horren lekuko dira aurtengo ekitaldirako zuzendaritza taldeak iragarri dituen lehen izenak, horietako asko orain arte Gasteizko Jazzaldian inoiz aritu gabeak. Horien artean Gregory Porter (Sacramento, AEB, 1971) kantariaren izena nabarmentzen da. Estatubatuar croonerra behin baino gehiagotan izan da Donostiako Jazzaldian, baina aurreneko aldia izango du Gasteizen. Ibarrondok azaldu duenez, Nat King Coleren kantutegian oinarritutako kontzertua egingo du Porterrek, baina urrian kaleratzekoa den disko berriko piezak ere interpretatuko ditu. Bi Grammy sari ere irabaziak ditu Porterrek, eta jazz munduan gehien laudatuetariko abeslari bilakatu da denbora laburrean.

Porter uztailaren 18an ariko da Mendizorrotzan, eta haren aurretik Regina Carter biolinistak (Detroit, AEB, 1966) joko du leku berean. Carterrek hainbat musikarekin egin du lan bere ibilbidean (Cassandra Wilson, Joe Jackson, Kenny Barron), baina, batik bat, bakarlari gisa egin duen ibilbideagatik nabarmendu da. Haren azkeneko diskoa Ella: Accentuate the Positive (2017) da, zeinean Ella Fitzgerald jazz kantariak landu zuen kantutegia landu zuen Carterrek.

Jazzaldia uztailaren 16an hasiko da ohiko gospel kontzertuarekin, eta, aurten, genero horretako talderik esanguratsuenetakoa izango da Mendizorrotzan: Golden Gate Quartet. Hurrengo egunean, berriz, eta Gasteizko Jazzaldiak berak bultzatuta, Marco Mezquida pianista kataluniarraren inguruan sortutako MAP hirukotea eta Gasteizko Udal Banda elkarrekin ariko dira. Kontzertuaren bigarren partean, berriz, Danilo Perezek, Avishai Cohenek, Larry Grenadierrek, Chris Potterrek eta Jonathan Blakek osatutako boskoteak joko du.

Jazza, antzokian

Mendizorrotza izango da aurten ere jazzaldiaren epizentroa, baina Principal antzokian ere egingo dituzte kontzertuak. Benny Golson saxofoi jotzaile beteranoari (Filadelfia, AEB, 1929) egokituko zaio programazioa hastea, eta jarraian oholtza berean ariko dira, uztailaren 20ra bitartean, Marco Mezquida, Nubya Garcia, Marta Sanchez Quintet, Iñigo Ruiz de Gordejuela eta Ambrose Akinmusire & Kool A.D.

Bestalde, Gasteizko 43. Jazzaldiaren kartela Helena Pallaresek egin du.

Albiste hau Berriak argitaratu du eta Creative Commons by-sa lizentziari esker ekarri dugu ALEAra. Jatorrizko albistea eta informazio osatuagoa hemen duzu ikusgai.


Hamabostaldiak oraindik badu soka

Lehengo asteburuko Sagardo Jaia eta Dantzari Txiki Egunaren ondotik, pare bat egun atseden hartu eta berrindartuta heldu da Antxora Alkartasunaren hamabostaldia. Atzo arratsaldean mutxikoetan trebatzen aritu direnak azkenekoz elkartuko ziren, «ikasleek hala eskatuta». Larrain dantza ikasten aritu ziren atzo eta tailerra bukatzeko, askari eder bat egin zuten.

Gaur, berriz, Gernikari buruzko dokumentala emango dute Kultur Etxean, 20:00etan, eta etzi, dantza-pintxo-potea egingo dute bigarrenez.

Azkenik, larunbatean, Gantxegi Txow-ren txanda izango da, Kultur Etxean, 19:30ean.


Hiru hilabetez, txotx!

Bertso Eskolako generazio zahar eta berriak izango dira gaur Gudarien plazan, eta Maialen Lujanbioren eskutik hasiera emango diote Hernaniko txotx denboraldiari. Gaur hasi, eta apirilaren azkenera arte luzatu da denboraldia Hernanin. Hiru hilabete, sagardo probaketarako; eta jendetza, Hernaniko 11 sagardotegietan espero dutena. Festa egunak izaten dira horiek Hernanin, batez ere asteburuetan, eta Hernaniko Udalak eta sagardotegiek 9 ekitaldi prestatu dituzte, denen gozamenerako. Lehendabizikoa, otsailaren 6an.

Txotxa eta festa, gaur

Trikitilariak, txalapartariak, txaranga... musikarik ez da faltako gaur Hernanin, 11:00etatik aurrera, 14:00ak aldera arte. Idoia Etxeberria harri-jasotzailea eta Fausto Mugerza aizkolariak itxiko dute ekitaldia, 13:00etik aurrera. Aurretik, Ekitaldi nagusia izango da, 12:00etan. Txotx denboraldia irekiko du Hernaniko Bertso Eskolak, Iraulio Panttalonek. Izan ere, bertsoa eta sagardoa bat eginda joan izan dira beti, are eta gehiago Hernanin, Txabolategi, Txirrita, Pablo Zubiarrain edo Maialen Lujanbioren kabian. Gure kolejiuak sagardotegiak bota zuen bertsolari haundi batek, eta eskola horrek etenik izan ez dezan, buru belarri saiatzen dira Hernaniko Bertso Eskolako gaur egungo kideak, garai batekoak bezalaxe.

Bederatzi ekitaldi, otsailaren 6an hasita

Hiru hilabeteko festa izaten da txotx denboraldia. Euskal Herrian, miloi bat bisitari inguru izaten dira sagardotegietan, eta gehienak txotx garaian. Horrek 500 lanpostu inguru sortzen ditu. Hernani izango da bisitari gehientsuena izaten duen herria. Horregatik, Hernaniko Udalak eta sagardotegiek 9 ekitaldi prestatu dituzte, kaleak alaitzeko gehienak, adin eta gustu guztietarako. Otsailaren 6an, haurrentzako emanaldia izango da, egitarauari hasiera emango diona: Beldurren etxean ikuskizuna egingo dute. Malabarrak, Kale Antzerkia eta kontzertua ere izango dira. Jende gehientsuena Sagar Lasterra lasterketak bilduko du, otsailaren 26an. Inauteriak ere bete-betean harrapatuko ditu denboraldiak, eta Tolarea Kofradiaren kapituluak kofrade berria izendatuko du.

Txotx Eguna - Gaur

11:00-11:45: Trikitilariak.

12:00: Ekitaldi Nagusia, Maialen Lujanbio eta Hernaniko Bertso Eskola.

12:00: Txalapartariak.

11:45-14:00: Incansables Txaranga kaleetan barrena.

13:00: Herri kirolak: Idoia Etxeberria harri-jasotzailea eta Fausto Mugerza aizkolaria, 2,40m zabaleko enborrarekin.

Txotx Denboraldia

Otsailak 6: Haurrentzako emanaldia: `Beldurren etxean´ Hipo eta Tomax-ekin. Atsegindegin. 17:00etan.

Otsailak 11: L´explorateur: malabarrak, akrobaziak,

clownak eta piroteknia kaleetan zehar. 20:00etan.

Otsailak 18: Kale Antzerkia: `Camping renove´. Trapu Zaharra taldea. 20:00etan.

Otsailak 25: `Zo zongo´

perkusio taldea. 20:00etan.

Otsailak 26: Sagar Lasterra.

Martxoak 4-8: Inauteriak.

Martxoak 20: `Tolarea´ Gipuzkoako Sagardo Naturalaren Kofradiaren XVI. Kapitulua.

Apirilak 3: Sagar Martxa

Apirilak 16: Zopilotes Txirriaus, Tilosetan, 23:00etan.


Greziak ez du beste neurririk hartuko 2012an

Aurten onartutako murrizketa neurri guztiak indarrean jartzeak nahiko lan emango dio Atenasi

2012a, oro har, urte zaila izango da euroguneko herrialdeentzat, eta, batez ere, finantza erreskatea eskatu behar izan duten hiru kideentzat: Grezia, Irlanda eta Portugalentzat.

Grezian, ekonomiak atzera egingo du bosgarren urtez jarraian —%2,8, Atenasen aurreikuspenen arabera— eta langabeen kopurua igo egingo da —%15,4tik %17,2ra—. Baina Envangelos Venizelos Finantza ministroak aurreratu du gobernuak ez duela asmorik murrizketa neurri gehiago hartzeko. «Soldatak eta pentsioak ez ditugu jaitsiko, eta ez dugu beste zergarik sortuko». Aurten onartutako neurri guztiak indarrean jartzea izango da Atenasen datorren urteko betebeharra.

Portugali, aldiz, neurri gehiago hartu beharko dituela ohartarazi dio troikak, Europako Batasuneko, Europako Banku Zentraleko eta Nazioarteko Diru Funtseko ikuskatzaileek osatutako taldeak. Orain arte jarritako etxeko lanak txukun bete dituelako, maiatzean hitzartutako 78.000 milioi euroko erreskatearen hirugarren zatia —8.000 milioi euro— jasotzeko moduan izango da Lisboa. Baina okerrena iristear dagoela argudiatuta, funtzionarioen soldatak are gehiago jaisteko agindu dio ikuskatzaile taldeak, bestela ez delako gai izango defizita hitzartutakoa adina murrizteko. Defizitari jarritako muga errespetatzea funtsezko baldintza da finantza laguntza jasotzeko .

Irlandako Gobernuak ere neurri gehiago hartzeko asmoa du. Baina asmo horren berri ez du Irlandak berak eman, Alemaniako Parlamentuak baizik, Europako Batzordetik irtendako filtrazio baten ondorioz. Irlandan itzelezko ezinegona sortu du horrek. Horregatik, Europako Batzordearen aurrean kexa errekurtso bat aurkeztu du Dublinek.


Hernaniko Kronikaren jaialdia, datorren igandean

10garren urteurrena ospatzeko jaialdia, ekainaren 20an izango da, eta hainbat ekitaldi izango dira herrian zehar

Hernaniko Kronikak 10 urte betetzen ditu aurten, eta urteurrena ospatzeko, egun osoko jaialdia antolatu du. Datorren igandean izango da, ekainaren 20an, eta herriko hainbat elkarte eta talderekin elkarlanean antolatu dute. Goizean Mendiriz Mendik ibilaldia egingo du Plazatik abiatuta. Tilosetan 11:00etatik aurrera, Pelota elkarteak, pelota partiduak antolatuko ditu eta umeentzako jolasak ere izango dira.

Arratsaldean ere ekitaldi ugari

Arratsaldean, Eskoba eta Mus txapelketak antolatuko dira. Apuntatu nahi duenak Kronikako bulegotik pasa edo 943 33 08 99 telefonora deitu beharko du. Bikote bakoitzak 10 euro ordaindu beharko ditu. Gazteentzako tailerren ondoren Kontzertua emango dute Tilosetan Oi Dek Oi, Ania eta Laiotz taldeek.

Hernaniko Kronikak 10 urte betetzen ditu aurten, eta urteurrena ospatzeko, egun osoko jaialdia antolatu du. Datorren igandean izango da, ekainaren 20an, eta herriko hainbat elkarte eta talderekin elkarlanean antolatu dute. Goizean Mendiriz Mendik ibilaldia egingo du Plazatik abiatuta. Tilosetan 11:00etatik aurrera, Pelota elkarteak, pelota partiduak antolatuko ditu eta umeentzako jolasak ere izango dira.

EGITARAUA

09:00etan, 2h 30min-ko ibilaldia Mendiriz Mendikoekin, Plazatik

abiatuta.

11:00etan, herriko pelotari

gazteen partidua, Tilosetan.

11:30etan, umeentzako jolasak, Tilosetan.

17:00etan, gazteentzako

tailerrak Gazte Txokoarekin.

17:00etan, karta-jokoak. Eskoba eta Mus Txapelketak. Saria: Berriak elkarteak jarritako lotea.

18:30etan, kontzertuak Tilosetan: Oi dek oi, Ania eta Laiotz.


Euskal enpresari bat 2,5 milioi euro ordaintzera kondenatu dute bere enpresen porrota eragiteagatik


Xabier Osak urrezko domina irabazi du K-2an Munduko Txapelketan


Yemen batuezina elkartzeko

Yemengo Gobernuko eta matxino huthien ordezkariak bilduko dira bihar Genevako bake elkarrizketetan.GKEek berehalako su-eten bat eskatu dute, milioika zibilek laguntza jaso dezaten

Yemengo gatazkaren pasarte garrantzitsu bat jokatuko da bihar Genevan. Matxino huthien eta gobernuaren ordezkariak aurrez aurre bilduko dira Suitzako hirian, NBEk bultzatutako bake elkarrizketetan, «fede onez eta baldintzarik gabe». EB Europako Batasunak irtenbide politiko baten bidean «mugarritzat» jo du bilkura, beste su-eten humanitarioak adosteko oinarriak ezarriko dituztelakoan. Gobernuak eta matxinoek baieztatu dute bihar Genevan egongo direla, eta, horretan datza, hain justu, bilkuraren arrakasta: Saudi Arabiaren esku hartzetik lehen aldiz eseriko dira mahai berdinaren bueltan adiskidezinak diruditen etsaiak.

Dena den, bilkura aurreko adierazpenei erreparatuz gero, hutsala izan daiteke NBEren jarrerak gerturatzeko ahalegina. Abd Rabu Mansur Hadi Yemengo presidenteak esan du Genevakoa ez dela huthi matxinoekin «adiskidetzeko» bilkura bat. Haren xedea da NBEren Segurtasun Kontseiluaren 2.216. ebazpena betetzeko moduak adostea, alegia, huthiak konkistatutako eremuetatik erretiratzea eta armak bertan behera uztea.

Maiatz bukaeran lehen porrot nabarmena sufritu zuten huthiek, Aden iparraldeko Dalea herritik kanporatu baitzituzten Hadiren aldeko miliziek. Haatik, huthiek gerraren balantza alde dutela iritsiko dira Genevara, eta dagoeneko ohartarazi dute «aurreko baldintzarik gabe» parte hartuko dutela bilkuran. Gobernuaren aurka matxinatu ondotik, Sana hiriburua hartu zuten irailean. Ordutik aurrera egin dute indar aliatuen laguntzarekin, eta herrialdearen eremu zabala kontrolatzen dute egun.

Hasieran, gaur zuten bilkura egitekoa, baina, ordezkaritzen arazo logistikoak direla medio, bihar goizerako atzeratu dute. GCC Golkoko Lankidetzarako Kontseiluko herrialdeek ez dute konferentzian parte hartuko, eta soilik gatazkako bi alde nagusiak izango dira Genevan, NBEren bitartekaritzarekin. «Inork ezin du yemendarren partez hitz egin», azaldu du Qatarko Atzerri ministroak. Saudi Arabiak gidatutako huthien aurkako aire erasoetan parte hartzen dute Oman ez beste GCCko herrialde guztiek.

Ali Abdullah Saleh presidente ohia dute orain aliatu huthiek —2004ko matxinadan etsaia zuten—, eta haren aldeko armadako unitateek Hadiren aurka egin dute. Salehek txalotu egin ditu NBEk hauspotutako bake elkarrizketak, nahiz eta hari gonbidapenik ez egin.

Gobernuz kanpoko erakundeek berehalako su-eten humanitarioa eskatu dute, eta Saudi Arabiari exijitu diote blokeo komertziala bertan behera uzteko. «Milioika lagun hil daitezke gosez edo gaixotasunen eraginez», salatu du Norvegiako Errefuxiatuen Batzordeak.

Halere, Geneva aurretik erasoak areagotu dituzte bi aldeek, negoziazioetan ahalik eta sendoen aurkeztu eta emaitzan eragin ahal izateko xedez. Saudi Arabiak gidaturiko koalizioak Sanako auzo historikoa bonbardatu zuen herenegun, eta gutxienez bost zibil hil zituen. Unescok gizateriaren ondare izendatua du eremua, XI. mendeko etxebizitza gunea baita, eta gogor gaitzetsi du erasoa. Hiru eraikin eraitsi eta beste hainbat kaltetu zituzten bonbek. Haatik, koalizioko bozeramaile Ahmet al-Assirik gezurtatu egin du erasoa egin izana. «Ziur guk ez dugula operaziorik egin hirigunean».

Huthiek, bestalde, zuzenean Saudi Arabia hartu dute jomugan, eta, misil bat jaurtita, zibil bat hil dute Yazan eskualdean. Saudi Arabiak martxoaren 26an hasi zituen aire erasoak; ordutik, mugaldean ohikoak dira huthien erasoak. Iragan astean Scud motako misil bat geldiarazi zuten Saudi Arabiako defentsa sistemek.

Gatazkak nabarmen egin du okerrera koalizioak matxinoen aurkako aire erasoak hasi zituenetik, herrialdeko azpiegiturak suntsitzeak zibilen egoera larritu egin baitute. Hain zuzen, giza krisia izango da Genevako puntu nagusietako bat. 2.000 lagun baino gehiago hil dira dagoeneko, eta beste milioi bat lagunek etxetik ihes egin behar izan dute. NBEko bitartekariak beste su-eten humanitario bat ezartzen saiatuko dira, zibilen egonezina baretzeko eta giza laguntza iritsi ahal izateko. Udako tenperatura handiek errefuxiatuen egoeran kalte egingo dute ezinbestean.

Muturreko islamistak

Saudi Arabiaren esku hartzeak ez du lortu Hadiren gobernua berrezartzea —kide gehienak erbestean daude Riaden, Hadi tartean—. Matxinoek erakutsi dute ondo antolatutako indarra direla, muga gurutzatu eta Saudi Arabian sartu-irtenak egin eta mugaldeko hiriak mehatxupean jarri baitituzte.

Gudu zelaian duten eraginkortasun militarrak eskualdean kontuan hartzeko eragile bihurtu ditu huthiak. Maiatz amaieran AEBetako ordezkariek matxinoekin Omanen egindako bilkurak zilegitasun bultzada bat eman zion mugimenduari. Xiismoaren adar zaidiaren jarraitzaileak dira huthiak, eta Yemengo iparraldean dute gotorlekua, Saada probintzian.

Yemengo gerran, Saudi Arabia geratu da nabarmenen. AEBen laguntza militarra jasotzen badu ere, ez da gai izan helburu militarrak betetzeko, eta mugaldeko eremua arrisku larrian jarri du. Huthiak xiitak izaki, Saudi Arabiak nola edo ahala eragotzi nahi du Iranen gertuko gobernu bat eratzea haren atzeko patioan, batez ere urte luzez Yemengo Gobernuak diruz lagundu ondoren. Horregatik, Hadi eta haren aldeko miliziak babesten ditu.

Edonola ere, ipar-mendebaldean hedatu diren muturreko talde islamista sunitek atera diote etekinik handiena Yemengo ezegonkortasunari. Al-Qaeda eta Ansar al-Xaria taldeak indartsu egin dira, eta Libian eta Sirian gertatu antzera, herrialdea are gehiago desegin dezakete.


Altsasuko auziagatik espetxeratutako eta auziperatutako gazteen aldeko argazkia egin dute

Aiaraldeko hainbat gazte bildu dira gaur eguerdian Laudioko Herriko plazan Jokin Unamuno, Adur Ramirez de Alda eta Oihan Arnanz zein auziperatutako gainontzeko gazte altsasuarren aldeko elkartasun-argazkia egiteko. Datorren larunbatean -apirilak 14- manifestazioa egingo da Iruñan kasua salatzeko, eta eskualdeko autobusa antolatu dute bertaratzeko.


Aldarrikapen Ñberdea’ Durangon, Madrilen eta Parisen

Bideoa, Madrilgo ekimenekoa da.


Esteban Elizondo: "Akilino Amezuak bere garaiko organo garrantzitsuenak egin zituen"

Azpeitiar organogilearen heriotzaren mendeurreunean antolatu den egitarauaren barruan hitzaldia emango du gaur, ostirala, Elizondok. Udaletxean izango da -eta ez Sindikatu Zaharrean, hasieran hala iragarri bazen ere-, 19:00etan.

Akilino Amezua organogilea hil zela ehun urte beteko dira bihar, zapatua. Mendeurren horren harira ekitaldiak antolatu dituzte Azpeitian, gaur hasi eta hilaren 27ra arte. Besteak beste, erakusketa jarriko dute Erdikaleko Agirre opari-dendan. Gaur, 19:00etan, udaletxean Esteban Elizondo (Donostia, 1945) organoko katedradunak Akilino Amezuaren bizitzari eta lanari buruz hitzaldia emango du. Horrez gain, organogilearen oroimenez Loiolako basilikan joko du igandean, 20:00etan.

Zein izan zen Akilino Amezua?

XIX. mendean Bizkaitik Azpeitira etorri ziren bi organo-egileren semea eta biloba da Akilino Amezua. Orduan, guda karlistagatik lanik gabe gelditu eta Azpeitira etorri ziren bizitzera. Juan Amezuak, Akilinoren aitak, zazpi seme-alaba eduki zituen, eta haietatik lauk organoak egiten jardun zuten. Aita organo barrokoen eskolakoa zen. Baina Akilinok etxetik Frantziara alde egin zuen, eta Europako hainbat herrialdetan ibili, eta organogintza ikasi zuen. Gero, berriro Espainiara itzuli zen, baina ez Azpeitira, Valentziara baizik. Garai hartan han baitzeuden bere aita eta anaiak.

Gizon bezala nahiko oinaze izan zituen; arazoak eta liskarrak izan baitzituen. Izaera gogorreko gizona zen, eta horretaz guztiaz jardungo dut hitzaldian.

Itzuli eta organo tailerrak sortu zituen, ez al da hala?

Aurrena, Bartzelonan sortu zuen organo tailer bat, baina ondoren beste batzuk sortu zituen Pasaia San Pedron, Azpeitian eta Donostian. Orduan garai hartako organo garrantzitsuenak eraiki zituen; esaterako, Bartzelonako Erakusketa Unibertsalekoa, Sevillako katedralekoa, Bogotako katedralekoa, eta beste asko Espainian, Filipinetan eta Kolonbian. Ondorioz, esan daiteke Akilino Amezua Espainiako organo erromantikoaren sortzailea dela. Gainera, eskola sortu zuen gizona ere badela esan dezakegu, bere lanaren ondorengo izango ziren hainbat organo tailer sortu baitziren Katalunian eta Euskal Herrian. Esan dezakegu, orduz gero sortutako organogintza guztia Akilino Amezuari zor zaiola.

Noiz hasi zinen zu Akilino Amezua aztertzen?

Orain dela 10 urte doktoretza-tesia egiteko hasi nintzen Akilino aztertzen. Nire tesian kapitulu garrantzitsu bat eskaini nion hari. Orduan hasita, hari buruzko liburu bat prestatu dut, eta datorren urtean argitaratzea espero dut. Liburua Akilinori buruzkoa da eta garai hartan berak idatzitakoak jaso ditut, organogintzaren munduan Akilino Amezua pertsonaia garrantzitsua baita.

Organogintzan Azpeitiak nolako indarra izan du?

Amezuaren aitona eta aita Azpeitira etorri zirenetik gaur egunera arte, 150 urte baino gehiagoan, Azpeitia organogintzako zentroa izan da. Urte askoan, Akilino bera Azpeitian jarri eta Organeria Española bukatu zen arte, Azpeitia organogintzan Estatu Espainiar osoko zentro garrantzitsuena izan zen. Gaur egun, Azpiazuren semeak gelditzen dira, beraz oraindik ere zerbait badago, baina gai honetan Azpeitia oso zentru garrantzitsua izan da.

Organojole zaren aldetik, Akilino Amezuak eraikitako organorik jotzeko aukerarik izan al duzu?

Akilinok eraikitako organo handien artean gelditzen den garrantzitsuena Berakoa da -nire ama hangoa da- eta ondo ezagutzen dut hura. Zegamakoa ere ondo mantentzen da, baina hau txikia da. Pena da, baina Bartzelonako eta Sevillako organo handiak desagertu egin dira. Kolonbiako katedralekoa, berriz, ematen duenez ia osorik mantentzen da eta gainera eraberritzeko asmotan omen dira. Orain, gainera, Kolonbiako Kulturako ministroak esan du Amezuaren organoa eraberritu egingo dutela. Hori oso berri ona da, izan ere Akilinok egindako hiru organo garrantzitsuetako bat da. Hura jotzeko aukera izatea espero dut.

Kasualitatez, Kolonbian organoa jotzera gonbidatu ninduten, baina oraindik data zehazteko gaude.


Txagorritxun hilik agertu den emakumearen auzia ikertzen ari da Ertzaintza

Duela hainbat hilabete hil zen 69 urteko emakume baten gorpua aurkitu dute igande honetan Txagorritxuko bere etxean.

Duela hainbat hilabete hil zen emakume baten gorpua aurkitu dute Gasteizko Txagorritxu auzoko bere etxean igande honean. Eusko Jaurlaritzako Herrizaingo sailak zabaldu duenez, printzipioz ez dute indarkeria zantzurik aurkitu etxean, baina ikerketa zabaldu dute auzia argitzeko.

Polizia iturrien arabera, aurreko astelehenean hildako emakumearen bizilagun batek abisua eman zion SOS Deiak zerbitzuari "aspaldi" ez zuelako 69 urteko emakumea ikusi, eta, "usain txarra" zegoelako etxeko eskaileretan. Kezkatuta zegoela esan zien.

Azkenik, ertzainak eta suhiltzaileak etxera joan ziren, eta inork giltzarik ez zuenez, terrazako leiho batetik sartu ziren suhiltzaileak. Etxeko ohearen gainean aurkitu zuten hilda emakumea. Gasteizko Auzitegi Medikura eraman dute gorpua, autopsia egiteko, eta ikertzaileek ohiko prozedura abiatu dute gertatutakoa argitzeko.


Kartzelan mantenduko dituzte Aranburu eta Gurrutxaga, epaiketaren zain

Ustezko etakideak ez dute epaitegira joan nahi izan, eta euren abokatuak ere ez dira agertu.

Pariseko Auzitegi Zentzategiak Oroitz Gurrutxaga Gogorza eta Xabier Aranburu Sagarminaga ustezko etakideak kartzelan mantentzea erabaki du, urriaren 8an izango den epaiketara arte.

Epaileek Benjamin Chambre fiskalaren eskaera jarraitu dute. Azken honek Gurrutxaga eta Aranburu kartzelan mantentzea eskatzen zuen, eta hauek ez dute epaitegira joan nahi izan; euren abokatuak ere ez dira bertan agertu.

Chambrek dioenez, "ETAko kideak izaten jarraitzen dute, euren tokia onartzen dute", eta askatasunean geratuz gero, "erakunde armatura bueltatuko lirateke".

Gogoratu duenez, 2012ko maiatzaren 27an Frantziako hego-sartaldean atxilotu zituztenetik, ez dituzte epailearen galderak erantzun.

Ministerio Publikoaren ordezkariak azaldu du Landetan atzeman zituztenean, "aparatu logistikoaren bi aktibistak" lapurtutako kotxe batekin zihoazen, eta "kargatutako suzko armak" zeramatzaten.

Epaileak 16 kargu egozten dizkiete, hala nola, erakunde terroristako kide izatea, aparatu logistiko-militarrekoa hain zuzen; armak izatea; lapurtutako kotxe bat izatea eta matrikula faltsuak jartzea; eta dokumentazio faltsua izatea.

Biek Espainiako Audientzia Nazionalak igorritako euroaginduak dituzte: 2011ko otsailaren 7an Aranbururentzat eta 2008ko apirilaren 25ean Gurrutxagarentzat.


Erresuma Batuak duke-dukesen semearen jaiotza ospatu du

Erresuma Batuan, egun historikoa izan zen atzokoa, erregetza bereganatzeko oinordekotza zerrendan hirugarren tokia hartuko duen umea jaio baitzen, Cambridgeko duke-dukesen lehenengo semea.

Erresuma Batuan, Cambridgeko duke-dukesen semearen jaiotza ospatuko dute gaur, kanoikadak eta Westminsterreko Abadiako kanpaiak joz. Bitartean, herritarrak jaioberriaren izena zein izango den jakiteko zain daude.

Cambridgeko dukesa mutil batez erditu zen atzo St. Mary ospitaleko Lindo gela pribatuan.

Haurtxoaren izenak jakin-min handia sortu du. Hala ere, baliteke hainbat aste itxaron behar izatea zein izango den jakiteko.

Duke-dukesen lehen semeak hirugarren tokia hartuko du Erresuma Batuko tronurako oinordekotzaren zerrendan, eta herritarrek poz handiz hartu dute.

Jaiotza ospatzeko, Errege Zalditeriako Artilleriak 41 kanoi-salba jaurtiko ditu Green Parken, Buckingham jauregitik hurbil, eta, ordu berean, Artilleria Konpainia Ohoragarriak beste 62 kanoikada jaurtiko ditu Londresko Dorretik.

Aldi berean, Westminsterreko Abadiako kanpaiak joko dituzte, eta herrialdeko beste hainbat elizatan gauza bera egitea aurreikusi dute.


Zigako bestetako orain dela urte batzuetako argazkiak

Abuztuaren 9tik 12ra ospatuko dituzte Zigako San Lorentzo bestak. Artxiboa astinduz, orain urte batzuetako bestak ekarri ditu gogora Ttipi-Ttapak.


Donostian Tonga-AEB errugbi partidua ikusteko irteera antolatu du DRTk

Azaroaren 6ra artekoa da izena-emateko epea Durangoko Rugby Tabernan.

Tonga eta Ameriketako Estatu Batuetako selekzioek errugbi partidua jokatuko dute azaroaren 19an Donostiako Anoeta zelaian. Partidu hori bertatik bertara ikusteko irteera antolatu du Durabgo Rugby Taldeak. Domekara artekoa da izena-emateko epea.

Sarrera eta autobus bidaia batzen dituen pack-a antolatu dute. Bazkide nagusientzat 21 euro da eta 17 euro zortzi urtetatik beherakoentzat. Bazkide ez diren nagusientzat 26 euro da eta 22 euro zortzi urtetik beharakoentzat. Gura dutenek sarrera bakarrik ere eskuratu dezakete merkeago.

Autobusa Madalenatik irtengo da 15:00etan, eta 19:30ean itzuliko da. Bigarren autobus bat betetzea lortuko balute 11:00etan irtengo litzateke, 22:00etan bueltatzeko.


«Atsegin handikoa izan da telesail honetako lana: opari bat»

Antena3ek gaur gauean estreinatuko du 'La Catedral del Mar' telesaila; irailean mundu osoan zabalduko dute, Netflixen bitartez. Arnau Estanyol pertsonaia jokatzen du Lunak, XIV. mendeko Bartzelonan.


Atzo gauean Otxandion gizon batek bere bikotekideari eraso egin ziola salatu du udalak

Atzo gauen Otxandioko gizon batek bere bikoteria kale erdian eraso egin ziola salatu du udalak.

Ohar bidez jakitera eman dutenez, herritar bik erasoa ikusitakoan gizonaren jarrera salatu eta emakumea laguntzen saiatu ziren. Gizonak, herritarrei aurre egin eta bietako baten kontra oldartu zela jakitera eman du udalak, zauriak eraginez.

Otxandioko Udalak zapatuko eraso matxista irmoki salatu du, eta era honetako jarrerek, zein beraien erantzule diren gizonek ez Otxandion eta ez beste inon lekurik ez daukatela adierazi dute.

Bihar, astelehenean, 19:30ean, udalean ezohiko udalbatzarra egingo dute indarkeria matxista salatzen duen adierazpena onartzeko. Horren ostean, 20:00etan, mugimendu feministak elkarretaratzera deitu du plazan. Udalak bat egin du mobilizazioarekin eta herritar oro bertan parte hartzera gonbidatu du.


Abadiñoko Udalak batzarrak egingo ditu udalekuetan onartuak izan diren gazteekin eta hauen gurasoekin

Batzarrak ekainaren 24ean eta 25ean izango dira.

Ekainaren 24ean Gaztetxoak (2005-2008 bitartean jaioak) udalekuetara joango diren gazteen eta gurasoen batzarra izango da; 18:00etan hasiko da bilera. Egun bat beranduago, Ludotekakoekin (2013-2015 bitartean jaioak) eta Herri udalekuetakoekin (2009-2012 bitartean jaioak) bilduko dira arduradunak. Ekainaren 25ean hautzaindegi zerbitzua eskainiko da, aurrez 946215535 edo 688653401 telefonoetara deituta. 17:00etan eta 18:00 etan hasiko dira batzarrak, hurrenez hurren.

Batzarrak Txanporta kultur etxean izango dira.


Zurrumurrua: Apple iPhone irudiak

Appleren iPhone mugikorra izan daitekeenaren irudia

Irailean Applek iTunes -era konektatzeko Motorola ROKR telefono mugikorra aurkeztu zuenean ez zitzaidan batere gustatu. Gehiago espero nuen edo agian Applen diseinuarekin bat egingo zuen mugikorra espero nuen.

Gaur iPhone modelo kontzeptuala izan daitekeenaren irudiak ikusi berri ditut Techeblog -en. Diseinu atsegina du eta polita iruditzen bazait ere ez nuke erosiko. Tapadun edo zabaltzen diren mugikorrak ez ditut atsegin. Duela urte batzuk tapadun mugikor bat izan nuen eta tapak ez zuen denbora luzea iraun.

Iturria: Techeblog – Apple iPhone Concept


Beltran de Heredia kalea ibilgailuentzat zabalduko dute, obrak amaitu ondoren

Clemente Beltrán de Heredia kalea berriro berurbanizatzeko obrak bukatu ditu Basauriko Udalak. Zentzu horretan, ibilgailuentzako sarbidea zabaldu egingo dute abenduaren 21ean, larunbatez.

Kalearen alde bateko aparkalekuak kendu dituzte eta alde bietako espaloiak bi metrora arte zabaldu dituzte. Ibilgailuentzako sarbidea errazagoa izango da hemendik aurrera, eta larrialdietako ibilgailuak bertara sartu ahalko dira, zailtasunik gabe. Udalak 56.221 euro inbertitu ditu obra hauetan, eta zehaztutako epean (bi hilabetean) bukatu dituzte.


Irabazteko garaia da

Guillaume Roueten zalantzarekin eta Saimoni Vakaren itzulerarekin ariko da Baiona gaur, Lyon Bigarren Mailatik igo den taldearen zelaian

Azken gerri kolpea emateko tenorea iritsi da Baionarentzat. Agorril erditsutan berriz ekin zionetik, atsedenik gabe aritu da Top 14an, eta gaur itxiko du bederatzi jardunaldiko zikloa. Hurrengo astean, Europako Challenge koparen txanda izanen da, eta jokalariei atseden emateko aukera izanen du Baionak. Ziklo luzea ixteko, Lyon Bigarren Mailatik igo berri den taldearen zelaian ariko dira gaur lapurtarrak, 15:00etan.

Sailkapenean egoera, oraindik ere, ez da kezkagarriegia, baina joan zen astean Baionak galdu egin zuen etxean, Montpellierren aurka (10-15), eta puntu horiek etxetik kanpo berreskuratu nahi ditu. Horretarako, aproposa izan daiteke Lyongo partida: «Egutegian gorriz jarri genuen egun hori, eta porrota litzateke esku hutsik itzultzea», zehaztu du asteon Mathieu Ugalde barneko gazteak. Aulkian ekinen dio lehiari, Santiago Fernandezek hartuko baitu haren lekua.

Estu daude gauzak Top 14an, eta astero-astero borroka handia izaten da puntuen bila. Baiona bezalako talde batentzat ez dira aukera asko egoten etxetik kanpo puntuak lortzeko, eta gogo berezia izaten zaie Bigarren Mailatik igo diren taldeen aurkako partidei. Egoera horretan dago Lyon, uda honetan taldea dezente indartu duen arren. Besteak beste, Julien Puricellik eta Stephen Brettek Baionatik egin dute bidea Frantziako gastronomiaren hiribururaino. Hasieratik ariko dira biak taldekide ohien aurka.

Noriegarentzat, berezia

Oraingoz, espero zen lekuan dago Lyon: jaitsiera postuetatik kanpo, nahiz eta jaitsiera oso hurbil izan. Borroka horretan sartuta egon behar luke sasoi osoan. Horrek ez du erran nahi partida erraza izanen duenik Baionak. Etxean jaun eta jabe ari da Lyon sasoi hastapen honetan. Horretarako moduko jokoa du: «Aitzinean oso sendoak dira. Oso ongi antolatuta daude, eta mugitzen zailak dira». Abisu argia bidali du Patricio Noriegak. Partida berezia izanen da Baionako entrenatzailearentzat. Australiako selekzioko bere entrenatzaile ohia da Lyonen arduraduna, Tim Lane: «Elkarri adarra joz ibili gara, telefono bidez». George Smith Australiako selekzioan 110 partida jokatu dituen jokalariarekin ere ibili zen Noriega bere garaian, ACT Brumbies taldean.

Baina sentimenduak bazterrean utzi beharko ditu Noriegak, Baiona puntu premian baitago. Kirol arloari dagokionez, Guillaume Rouet da zalantza bakarra. Gaur erabakiko du jokatu ahal duen ala ez. Saimoni Vaka hegalekoa ere osatu da, baina aulkian ekingo dio partidari, erritmoa falta baitzaio oraindik. Santiago Fernandezek Mathieu Ugalderen lekua beteko du, erdian. Aitzinean, Charles Ollivonek bere lekua berreskuratuko du zortzi postuan, Montpellierren aurka aulkian geratu ondoren. Baptiste Chouzenoux hirugarren lerroko gaztea deialdian sartu da, eta aulkian egonen da. Foketi eta Macome fitxaketak ez dira deialdian sartu, eta Europako Challenge kopan eginen dute estreina.


Gaur ‘Ametsak egi bihurtzen’ emango dute Txiki Politen

GIZARTEA // Pagoeta Mendizale Elkarteak antolatuta, Mendi Jardunaldiak egingo dituzte hilabetean zehar. Hiru hitzaldi-proiekzio egitarautu dituzte, eta bi film emanaldi. Gaur eskainiko dute bigarren hitzaldi-proiekzioa. Mikel Ajuriak Ametsak egi bihurtzen aurkeztuko du, 20:00etan, Txiki Politen.


Txistularien Alardea eta The Sparteens taldearen kontzertua

Urretxuko jaien barruan, musikaz betetako eguna izan zen larunbata. Lizarriturri taldeak antolatuta, urteroko Txistularien Alardea egin zuen Iparragirre plazan. Herriko hainbat taldetako musikarik, dantzarik eta kantarik ere parte hartu zuten emanaldian. Gauerdi partean berriz, The Sparteens Ipar Euskal Herriko taldearen txanda izan zen. 50 eta 60ko hamarkadetako musika estiloan moldatutako euskal abesti ezagunak jo zituzten, Gernikako Arbola plazan.

The post Txistularien Alardea eta The Sparteens taldearen kontzertua appeared first on Otamotz.


Aritz Elustondo: «Nire ametsetako bat da Txapeldunen Liga Realarekin jokatzea»

2014ko abenduaren 17a ez du berehalakoan ahaztuko Aritz Elustondok (Beasain, 1994): Realarekin lehenengo partida jokatu zuen Anoetan Oviedoren aurka, Kopako partida. Hilabete bat geroago, Ligan egin zuen debuta. Pixkanaka, Realeko hamaikakoan titular postua ziurtatu du atzelari beasaindarrak. Athleticen aurkako derbia irabazi eta biharamunean, lehenengo baloi kolpeak eman zituen Igartzako futbol zelaian erantzun ditu GOIERRIKO HITZAren galderak.

Jende asko astelehenean lanera gusturago joaten da asteburuan Realak irabazten badu. Derbia irabazita are gehiago.

Bai, hala izaten da askorentzat. Derbia irabazita eta bolada on honekin jendea gustura dago, bai.

Desberdinak izaten dira derbiak?

Nik uste dut baietz. Txikitan Athleticen aurka jokatzen genuenean ere garrantzitsua izaten ziren derbiak. Beheko mailatan Athletic beti zen talderik gogorrena eta beti beste lehia- kortasun batekin hartzen dira partida horiek. Lehenengo Mailan ere lehia horrek segitzen du, baina beste modu batean. Egia esan, aste osoan nabaritzen duzu derbia datorrela; partida berezia izaten da.

Lau partida irabazi dituzue jarraian. Bolada onean zaudete momentu honetan.

Bai, bolada onean gaude, dinamika ederrean. Ea horrela segitzen dugun.

Zer aldatu da?

Nik uste dut ez dela ezer ere aldatu. Astero lan eta lan gabiltza eta lanaren fruitua iritsi da.

Denbora asko ez dela, momentu batean, jaitsiera postuak gertu izan zituen Realak.

Orain dela lau aste jaitsierako postuei begira zegoen jendea Gijongo Sportingen aurka 5-1 galdu ondoren. Sentsazio txarrekin bukatu genuen partida, baina entrenatzaileak esan zigun lanarekin eta konfiantzarekin emaitzak iritsiko zirela. Eta orain hasi gara emaitzak ikusten.

Orain sailkapeneko 9. postuan zaudete. Jaitsiera postuei begira egotetik Europara begira jarri dira orain batzuk.

Nik uste dut galtzen dugunean ez garela hain txarrak eta irabazten dugunean ere ez garela hain onak. Nire ustez, asko esatea da hori, garaizegi da horretan pentsatzeko. Berdin jarraitu beharrean gaude, partidaz partida hiru puntuak lortzen joan eta hiru puntuak lortzen joaten baldin bagara, dinamika honetan jarraitzen badugu, ikusiko da non bukatzen dugun. Lau partida irabazi eta gero ezin gara Europan pentsatzen jarri.

Realaren hamaikako titularrean postua lortu duzu.

Aurten, egia esan, partida asko ari naiz jokatzen. Denboraldi hasieran lehenengo taldearekin hasi nintzen jokatzen; sei partida jokatu nituen jarraian eta ondoren berriz ere Sansera jaitsi ninduten. Sanserekin lau partida jokatu eta gero, Eusebio etorri zen. Lagun arteko partida bat jokatu genuen Portugalen eta harrezkeroztik lehenengo taldearekin nabil. Ez nuen espero, baina pixkanaka, denborarekin, konturatzen joaten zara, bat gehiago zarela taldean. Oso pozik nago.

Eusebiorekin finkatu zara lehenengo taldean.

Bai. Lehenengo taldearekin debutatzeko aukera Moyesek eman zidan.

2020ra arte behintzat lotuta duzu kontratua Realarekin.

Eta gehiago izatea ere espero dut.

Realean azken urteetan entrenatzaileen postuan mugimendu handia egon da. Jokalariei zertan eragiten dizue entrenatzaile aldaketak?

Asko esan nahi du entrenatzaile bat nolakoa den. Eusebiok konfiantza transmititu digu lehenengo momentutik. Berak erakutsi nahi ziguna buruan sartuta daukagu eta emaitza onak lortzen hasi gara. Eusebiorekin oso ondo gaude, oso harreman ona daukagu.

Postuz aldatu zaituzte, azken aldian zentral postuan ari zara jokatzen.

Gaztetan euskarri edo erdiko aurrelari postuan ibili izan nintzen Beasainen, futbol zelai honetan. Realera iritsi nintzenean, kadeteetan, hegal postuan hasi nintzen. Bigarren urtean, denetik jokatu nuen, atezain eta aurrelari izan ezik. Jubeniletan zentral eta euskarri postua txandakatzen nituen. Jubeniletako azkeneko urtean Beasainera itzuli nintzen Hirugarren Mailan jokatzera, eta orduan eskuin hegal postuan jokatu nuen. Realak hortik ikusten zuen nire etorkizuna eta hegal bezala jokatzen jarraitu nuen. Sansera joan nintzen eta bi urtean aritu nintzen hegal eta zentral postua txandakatzen. Realeko lehenengo taldean ere hegal eta zentral postuan jokatzen dut. Egia esanda, bi postutan jokatu ahal izateak asko ematen dizu.

Atzelaria izanagatik, bi gol sartu dituzu Lehenengo Mailan.

Bai, aurreko denboraldian bat eta oraingoan beste bat. Iaz, Real Madrilen aurka Bernabeun sartu nuen. Betiko gordeko dudan oroitzapen bat izango da. Pentsa, 20 urteko mutil batek gola sartzea Madrilen aurka, Bernabeun… Momentuan ez nekien zer egin nuen, gola sartu nuen eta ez nekien zer egin. Bost minutu pasa arte ez nintzen konturatu zer pasatu zen. Aurten, Rayo Vallecanoren zelaian sartu dut berdinketako gola.

Pentsa daiteke Igartzako futbol zelai honetan futbolean hasi zen mutikoaren ametsak bete direla.

Bai! Nik uste dut ume txiki baten ametsik onena dela Realean jokatzea; oparia da Realean aritzea.

Tartean Beasainen ere jokatu zenuen Hirugarren Mailan.

Bai, nire jubeniletako azkenengo urtean, beste maila bat ezagutzeko, Beasainera etortzeko esan zidaten, Hirugarren Mailan jokatzera. Jubenila izanda, 2.B mailan lehiatzeko ez ninduten prest ikusten. Beasainera etortzeko aukera zegoen eta oso ondo etorri zitzaidan ikasteko.

Atzelaria izanda, aurrelari entzutetsuak markatu beharko dituzu. Nork eman dizu lanik handiena?

Aurten Camp Noun jokatu genuenean batez ere Neymar markatzea egokitu zitzaidan, baina Messi eta Luis Suarez zeuden aurrean. Real Madrileko Cristiano, Benzema, Bale… Nik uste dut Neymar izan dela lanik gehiena eman didana.

Zein ezaugarritako jokalaria zara?

Azkartzat daukat nire burua, oso intentsoa. Arean, goitik baloiaren bila joaten naiz. Zenbat eta partida gehiago jokatu orduan eta konfiantza gehiago hartzen da. Minutuak jokatuta, konfiantza hartzen da. Taldekideek eta entrenatzaileek ere konfiantza ematen dizute eta horrek laguntzen du jokalaria egiten.

Amets asko bete dituzu. Beste zein amets duzu?

Realarekin Txapeldunen Liga jokatzea. Zaletu bezala izan genuen duela gutxi Txapeldunen Liga bizitzeko aukera eta orain jokalari bezala jokatzea gustatuko litzaidake.


Erabakia da

Munchausenen Trilematik edo Espainiar amesgaizto konstituzionaletik ateratzeko behin-behineko sasi-krokisa da gaurkoa, Kataluniak eta enparauok independentzia lortu arte trilema honetan murgilduak ibiliko baikara. Munchauseneko Baroiak harea mugikorretik bere besoez atera nahi duenean ematen da trilema. Zein da mezua? Lehena, zu, irakurle, ezin zara zeure buruaren kausa izan (causa sui), norberak ezin du bere burua sortu. Bigarrena, legeak ezin du legea bidezkotu. Hirugarrena, erabakia ez da eskubide bat, baizik eta eskubideak sortzen dituen ekintza.

Konstituzio liberalek era formal batean ulertzen dute demokrazia, logos edo ratio zehatz batean oinarritua, ez borondate politikoan. Jainkoa akabatu, bere autoritate gorena gorpuztu eta causa sui bilakatzen dira sistema demokratikoetako konstituzio liberalak bide honetatik. Lehen Jainkotik eratortzen ziren arauak, morala eta legea. Orain axioma batean trinkotutako logos formal horretatik. Arazoa beti berdina: legea ezin da legetik eratorri; eskubidea ez du eskubideak sortzen. Ez dugu geure burua Espainia den harea mugikorretik aterako legearen bidez, borondate politikoaren, hots, erabakiaren bidez bakarrik.

Katalanek erabakitzeko eskubidea dutela erabaki dute, eskubidea sortuz erabaki horren bidez. Borondate politikoan, ez legeetan, du prozesu konstituziogile honek funtsa, ez da izango causa sui, ez dute legeek sortuko, analisi, desio eta malaostia zehatz batzuen aurrean hartutako erabakiak sortua izango da.

Fededunek sortzen dute Jainkoa, espainiarrek Espainiar konstituzioa, katalanek Katalunia. Baina nortzuk dira espainiarrak? Eta katalanak? Demokrazia liberal guztiak daude bihotzekoak jota subjektu politikoa desagertzen ari zaielako. Oligarken borondateak ordezkatu du herriaren borondate politikoa Europako lurralde gehienetan, baina herririk gabe ez dago konstituziorik ez demokraziarik. Non da herria? Nor da herria? Hori da demokraziak identifikatu behar duen lehen gauza.

Herria nor den jakin gabe herriak ezin du erabaki eta herriak erabakitzen ez badu ez dago herririk. Nor da herria? Nor da harea mugikorretik atera behar dena? Nor da GU? Borondate politikoan oinarritutako erabaki politikoa da erantzuna, ez biologikoa, jainkotiarra edo logikoa.

Nor da GU? GU izatea erabaki duena. Erabakitzeko eskubidean erabakia da inporta zaiguna, ez eskubidea.

Lehenengo borondate politikoa baitator, GU hori borobilduko duten mikro-erabakiez taxututako makro-erabakia. Horregatik utzi dituzte alderdi eta eragile katalanek makro-hitzarmen independentistatik kanpo estatu ereduaren eta politika publikoen inguruko eztabaidak. Politika publikoa(k) adosteko eta borrokatzeko, politika publikoon subjektua identifikatu behar baita lehenengo. Eta GU hori ez da orain dela 50 ez 30 urteko GU berbera.

Hori da hain zuzen ere katalanak erabakitzen ari direna, beste GU bat direla, izan nahi dutela, izan behar dutela.

GU berri hori da erabakiaren bidez gauzatzen ari direna azken urte eta hilabeteetako mobilizazio eta galdeketekin. GU berri bat lortzeko gehiengoa lizunki nahasirik joan behar da bidearen tarte honetan, gero gerokoak, independentzia lortu arte anabasa lokaztu lohitua behar dute izan. Ze badakizue Munchausen ez zuela Munchausenek salbatu, ondo hartutako erabaki zikin batek baizik.

Nik ere nahiago zikin-zikina eta libre-librea, lege-legezkoa baino. Askapen prozesuek behar duten GU hori sortzen gabiltza Euskal Herrian. Baina katalanek ez bezala, guk gure herritar ia guztien zergak jasotzen ditugu eta Txina eta Alemaniaren babesa dugu.

Falta zaiguna ez da eskubidea, erabakia da.


Gure Esku Dagok bideoa egin du kalejira erraldoia bultzatzeko

Igandean, urriaren 28an Donostiako erdigunean kalejira erraldoia egingo dute Dantzatu dezagun erabakia lelopean, azaroaren 18ko herri galdeketaren abiapuntu gisa. Kalejira erraldoia egiteaz gain, egun garrantzitsua izango da igandea, izan ere, herri galdeketako hautetsontziak iritsiko dira. Egun horretan, hiriko puntu desberdinetatik 11:30ean abiatuko diren hiru zutabek bat egingo dute Bulebarrean 12:30ean. Denak baturik, kaira joango dira eta han, 13:00etan, galdeketaren hautetsontziak jasoko dituzte. Ekimenaren ostean bozka aurreratuari hasiera emango zaio hiriko auzoetan.

Kalejiraren berri eman eta herritarrak parte hartzera deitzeko, honako bideoa egin dute:

Erantzun baten bila gabiltza. Orain huts egin dezakezu. Igandeko kalejiran ez!#DantzatuErabakia pic.twitter.com/UL2rwgZqAt— Gure Esku Dago Donostia (@GureEskuDagoDon) October 22, 2018


Bertsolari handiari bertsotan

Maiatzarekin batera, aurrera darraite Pello Mari Otaño bertsolariaren heriotzaren mendeurrenean, Teodoro Hernandorena kultur taldeak antolatutako ekintzek.

Maiatzaren 6an “Pello Mari Otañoren arnasa, 1857-1910” liburua aurkeztu zuen kultur taldeak, zizurkildarraren bizitzako hainbat pasarte berri jaso eta aditzera emanez. Maiatzaren 7a, berriz, egun handia izango da; Zizurkilgo Seme Kuttun izendatuko baitute Pello Mari. Izendapenarekin batera, hilabetearen amaiera arte luzatuko dira oroimeneko ekintzak. Horien artean “Haurrak Otañori kantari” ekitaldia izango da maiatzaren 20an Intxaur pilotalekuan.

Gaztetxoak, Otañoren omenez

Jesusen Bihotza, San Millan nahiz Pello Mari Otaño ikastetxeetako 3 eta 12 urte arteko haur eta gaztetxoak gogotsu ari dira egun horretarako ipuin eta bertso emanaldia prestatzen. Ipuin kontalari batek Pello Mari Otañoren bizitzako hainbat pasarte azaldu ahala, kontakizunarekin lotutako bertsoak abestuko dituzte ikasleek. Pello Marik berak idatzi zituen bertsoen artean, besteak beste, aitonak ilobari kantatutakoak. Gainerakoan, Amaia Agirre bertsolariaren laguntzaz hiru ikastetxeetako ikasleek egun horretarako idatzi dituzten bertsoak izango dira nagusi. “Otañori buruz umorez idatzi ditugu bertso horietako batzuk, beste batzuk Otañoren onbuaren inguruan, Argentinara joan eta gero bere oinordekoak gu garela esanaz ere bai... Bestalde, Otañoren ‘Mutil koskor bat’ bertso ezagunak ikasle eta irakaslearen arteko elkarrizketa balira moduan moldatu ditugu, oso hitz gutxi aldatuta”, jakinarazi du jaialdia antolatzen ari den Amaia Agirrek.

Ikasleak jaialdiari begira

Bertsolari handiaren izen bera duen eskolako seigarren mailako ikasleei Pello Mariren inguruan zer dakiten galdetuta, “Argentinara joan zela” erantzun dute lehenik eta behin. “Han, onbu zuhaitz baten ondoan esertzen zen beti, bere etxe atariko intxaurrondoa gogorarazten ziolako. Orain onbu bat landatuko dute gure eskolako atarian ere”. Teodoro Hernandorena kultur taldeak Otañoren inguruko liburua kaleratu izana ondo iruditu zaie, “aurrez argitaratutako lanak ere ezagutzen ditugu”, adierazi dute, azken hau esku artean hartu aurretik. Gustura ari dira maiatzaren 20ko jaialdia prestatzen eta emanaldiari bizitasuna emateko, “bertsoak kantatu bakarrik ez, antzeztu ere egingo ditugu”, jakinarazi dute. San Millan ikastetxeko euren adin bereko taldearekin batera, jaialdiko zaharrenak izango dira, “fundamentu pixka bat erakutsi beharko dugu, beraz. Zatozte! Emanaldi polita eskainiko dugu, guk behintzat pozik hartuko dugu parte”.

Ikasle saiatu hauek youtuben Pello Mariren bertsoekin osatutako hainbat bideo ikusi omen dute. Aurrerantzean eurena ere ikusi ahal izango dute, aiurri.com gunean jaialdian abestuko dituzten koplak entseatzen ageri baitira.

Amaia Agirre, bertsolaritza irakasle

Bertsozale Elkarteak Gipuzkoako ikastetxeetan abian jarritako ‘Ahozkotasuna eta bertsolaritza’ egitasmoaren bidez, hezkuntza arautuan bertsolaritza irakasten ari da Amaia Agirre. Beterri eta Goierriko ikastetxeetan jarduten du, bertsozaletasuna zabalduz, gaztetxoekin lanean. Zizurkilgo kasuan Pello Mari Otañoren mendeurreneko jaialdia prestatzen buru-belarri dabiltzan honetan, egitasmoaren berri azaldu du.

Zein da egitasmoaren helburua? Gazteek doinu batzuk ikastea eta jendaurrean trebatzea lirateke helburuak. Zaletasuna izan edo ez, azkenerako denak iristen dira bertsoa osatzera. Ikasle batzuei oso urruti geratzen zaie bertsolaritza, batzuek ez dute sekula bertsolari bat entzun ere egin. Egitasmo honen baitan, ikastetxeetara bertso eskoletako gazteak ekartzen ere saiatzen gara. Asko harritu egiten dira euren adineko jendea bertsotan ondo egiten ikusita. Egitasmoaren bidez zaletasuna pizten zaien gazteak bertso eskoletara bideratzen ditugu. Zubi lan modukoa ere bada, beraz.

Zer diozu harrerari buruz? Hamar bertsolari gabiltza Gipuzkoako ikastetxeetan barrena. 8000 ikaslera iristen gara; 5000 biztanlez gorako herri gehienetan abian da ekimena eta baita txikiagoetan ere. Astean behin ikasleek gustura hartzen dute bertsolaritza garatzeko aparteko eskola.


dfasda

dfasdaf

Tolosaldeko sei gazte ari dira ikasten Donostian dagoen Basque Culinary Center-en (BCC). Horietako hirurekin elkartu gara Amasa-Villabonako Behar Zana elkartean, eta sukaldaritzaz oparo hitz egin ondoren, hiruren artean prestatutako bazkaria dastatzeko aukera izan genuen. Javi Riverok (Villabona, 1991), Eneko Amondarainek (Villabona, 1992) eta Imanol Zubelzuk (Tolosa, 1994) garbi dute sukaldaritzan pasioa behar dela.

Txikitan, amarekin eta amonarekin hasi zen Rivero sukaldearen munduan sartzen: «Igandetan amonaren etxera joaterakoan gauzak galdetu, interesa piztu, eta pixkana gero eta gehiago sartu nintzen, BCCen izena emateraino». Aurretik soinu teknikari ikasketak eginak ditu. Amondarainek ere gaztetatik du zaletasuna: «14 urtetatik edo, nik neuk prestatzen nuen bazkaria, ama eta aita lanean zeudelako. Hortik hasi eta gustatu zitzaidan». BCCen lehenengo mailan dago, baina aurretik, sukaldaritza moduluak ez zitzaizkiolako interesatzen, elektrizitatea eta elektronikaren inguruko modulu bat egin eta urtebetez horretan aritu zen lanean. Zerbait gehiago ikasi nahi zuela-eta sartu zen BCCen. Zubelzuri grina ere txikitatik datorkio: «Sukaldean saltseatzen ibiltzen nintzen, eta adinak aurrera egin ahala ikusten nuen zaletasuna izateaz gain, horretan aritu nahi nuela». Batxilergoa bukatu eta zuzenean izena eman zuen.

BCCen prestakuntza ez dagoela sukaldari izatera bakarrik zuzenduta diote: «Kudeaketa, lan taldeen koordinazioa, enpresa, estatistika… Alor asko ukitzen dira». Esaterako, gaur egun, aurretik prestatutako jakiak egiten dituzten enpresek eskari handia dutela azaldu dute.

Sukaldaritzak komunikabideetan duen presentzia gehiegizkoa dela uste dute. «Edozein telebista kate jartzen duzu eta sukaldaritzari buruzko zerbait dago», dio Amondarainek. «Guri erakusten digutena da gure esku dagoela telebistan agertzen den sukaldariaren irudia aldatzea, hau da, egurra ematen duen sukaldari zaratatsuaren irudia aldatzearena», esan du Riverok. «Askotan zabaltzen den mezu hori ez da egiazkoa, eta jendea telebistak zabaltzen duen sukaldari kontzeptu horrekin geratzen da», azaldu du Zubelzuk.

Abangoardia eta tradizioa

Euskal sukaldaritza berria izendatu den horren inguruan ere badute bere iritzia hiru ikasleek. «Azkenean abangoardia moda bat da», dio Riverok, eta Zubelzuk gaineratu du: «Sukaldaritzaren oinarria ez da aldatzen. Aldatzen dena modan dagoena da; gaur modan dagoena ez dago hemendik hamar urtetara». Amondarainek jarraitu du: «Azkenean, plater on bat, zuk nahi duzun teknika guztiak erabilita ere, ez baldin baduzu oinarri onarekin egiten, eta ez badago goxoa…». Euskal sukaldaritza berria sukaldaritza tradizionalean oinarritu dela dio Riverok: «Pentsatzen dugu dena abangoardia dela, plater delikatuak… Zuberoa jatetxean egon nintzen bazkaltzen orain gutxi, eta plater guztiak ziren goilararekin jatekoak, denak oso goxoak. Arbelaitzek berak ere hori esaten du, bere amak egiten zuen sukaldaritzari bere ukitua eman diola, baina harena errespetatuz».

Zubelzuk Euskal Herrian gaudela ekarri du gogora: «Herriak ere hori eskatu behar dizu. Ezin duzu joan zure sukaldaritza modernoa eskaintzen, herria beste gauza batzuk eskatzen ari denean. Horregatik, hemengo jendearen tradiziozaletasunak ere asko lotzen du sukaldaritza; eta, azkenean, lotura hori ere ona da».

Getariako Elkano jatetxeko sukaldean aritu dira Rivero eta Amondarain. «Lan taldea familia moduko bat da, eta gazte asko daude», dio Riverok. «Estutu behar denean, denek estutzen dute, eta gero lasaitasun uneetan, bromak egiten dira, eta oso giro ona dago». «Ni Tolosako Fronton jatetxean aritu naiz, eta giro oso ona dago lankideen artean», esan du Zubelzuk. «Eta horrek asko egiten du. Esperientzia hain ona izateak asko motibatzen du». Riverok bat egiten du: «Asko betetzen dizu». Amondarainek Elkanon aritutako lehen eguna ekarri du gogora: «Iritsi nintzenean, segituan eman zidaten egitekoa, beste bat izango banintz bezala. 100 pertsonentzako eman genuen jaten, eta ez da aurretik ia ezer prestatzen, momentuan egiten da dena».

Zubelzuk Elkano eta Fronton moduko jatetxeen garrantzia nabarmendu du: «Askotan aipatzen dira Arzak, Subijana…, baina horrelako jatetxeak dira Euskal Herrian ere sukaldaritza ona mantentzen dutenak, eta horietan asko ikasten da». Fronton jatetxean ikusi dituen produktuak eta hauek nola prestatzen dituzten azpimarratu du: «Goxotasunarekin eta maitasunarekin lantzen dituzte. Horrelako jatetxeetan, gure inguruan dauzkagunak, kalitatezko sukaldaritza egiten da».

Plater baten bidez transmititzea

«Sukaldaritza bizimodu bezala ikusten dut: zuk sentitzen duzuna, zure filosofia transmititzeko modu bat da», esan du Zubelzuk, eta gaineratu: «Margolan bat pintatzen duenak bere gauzak islatzen dituen bezala, platerean ere berdina egiten duzu. Arte bat dela esaten da, nahi duzuna zure bezeroari transmititzea». Jatetxe batek edo ostalaritzak orokorrean esfortzu handia suposatzen duela dio Amondarainek: «Besteek jai dutenean, zu lanean izango zara. Ez baduzu hartzen sukaldaritza bizimodu bezala, ezinezkoa da».

Elkano jatetxekoak lehenengo egunean esandakoa ekarri du gogora Riverok: «Oraindik denbora nuela, zuzenbidea, biologia edo beste zerbait egiteko, baina sukaldaritzan ez sartzeko esaten zuen». «'Beste ero bat' esan zidan nire lehenengo egunean», dio Amondarainek. «Horrelako mezuak jende askok ematen ditu», azaldu du Zubelzuk. «Baina gero beraiek ere hor daude urte askotan, eta beraien bizi estiloa da». Azkenean «engantxatu» egiten duen zerbait dela dio Riverok: «Abuztuan, goizeko bederatzietan iristen ginen lanera, gaueko hamabietan ateratzen ginen, portuan arrantzatzera joan, etxera goizeko lauretan iritsi, lo pixka bat egin eta berriro lanera. Eta aurpegi onarekin». «Sukaldaritza lan bat bezala hartuz gero, dirua ateratzeko bakarrik, eta ez badizu beste zerbait gehiago ematen, utzi, bestela oso zaila da aurrera ateratzea», esan du Zubelzuk.

Ikasle direnetik eta jatetxeetako sukaldeetan eskarmentua izan dutenetik, jakiak beste modu batera ikusten dituztela diote hirurek. Riverok eta Amondarainek, Elkano jatetxetik igaro eta gero, erosketak egiterakoan arrandegian nabaritu dute aldea. «Arraina estimuan hartzen hasten zara eta gero arrandegira joaten bazara erokeria da», dio Riverok. «Arrain horrek begiak ez dakit nola dituela, beste horrek distira ona duen ala ez,…». «Ikustea erraza da», esan du Amondarainek. «Gero ordaintzea zailagoa da». «Ni larunbatero joan ohi naiz Tolosako azokara», dio Zubelzuk. «Fronton jatetxean praktiketan ari nintzela, asteazkenero Ordiziako merkatura ere joaten ginen. Bi merkatuetan egiten genituen erosketak, eta saltzaileekin hitz egiten genuen nola zetorren produktua, eta lotura hori egiten genuen. Gozamena da hemengo merkatu batera joan eta ikustea zer datorren». Garaiko eta bertako produktua izatea oso garrantzitsutzat dute hirurek: «Jatetxe batek ikusi egin behar du zer dagoen, eta horretarako ona da harremana izatea ekoizleekin. Eta bezeroek ere hori ikusi egin behar dute, ezin dela tomate entsalada bat jan otsailean. Jakin egin behar da zer dagoen garai bakoitzean». «Azoketara joan eta galdetzea gozamena da», gaineratu du Amondarainek.

Euskal Herriko sukaldaritzaren oinarria materia dela esan du Zubelzuk, beste bien oniritziarekin: «Kalitatezko produktuak dira oinarria. Gero sukaldari batek egin dezakeena da hori hobetu edo okertu, baina beti oinarriak kalitatezkoa izan behar du. Nahiz eta teknika ona erabili, produktua ez bada ona, ez da ondo aterako».

Bakoitzaren etxean ere aritzen dira, noski, sukaldean, eta lan horretan batek bakarrik agindu behar duela diote: «Bakoitzak bere modua du sukaldatzeko eta elkar laguntzea badaukazu, baina batek erabaki behar du gauzak nola egin, bestela tirabirak sortzen dira etxekoekin». Amonen sukaldaritza miretsi eta errespetuz begiratzen diote. «Hori beste liga bat da, Champions-a. Sekulako ahalmena izaten dute plater pila bat prestatzeko denbora gutxian», dio Riverok. «Amonen sukaldatze hori benetan eredugarria da. Baserrira igo eta ikusten dudanean ekonomika eltzez beteta, gozamena da», dio Zubelzuk.

Ogitartekoen ikastaroa helduentzat

Javi Riverok eta Eneko Amondarainek Villabonako Irrintzi elkartean 'Ogitartekoak helduentzat' ikastaroa emango dute, udalak antolatuta. Saioak otsailaren 19an eta 26an izango dira, 19:00etatik 21:00etara. Gaur da azken eguna izena emateko eta leku gutxi daudela azaldu dute udaletik. Kultura sailean eman behar da izena eta 10 euro ordaindu behar dira. «Festetan gazte gunerako bazkaria prestatzen ari ginela, 200 lagunentzako paella, zinegotzi batek ikusi gintuen hiruri ontzi handi batzurekin prestaketa lanak egiten», azaldu du Riverok. Hortik pare bat hilabetetara deitu zien zinegotziak eta ikastaro bat egitea proposatu zien, gazteei begira, baina azkenean ez zuen nahiko jendek izena eman.

«Ikastaro hori ez bazen atera ere, tarte horretan Idiazabaletik deitu ziguten, han ere gazteentzako ikastaro bat egiteko ideiarekin», gaineratu du Riverok. «Segituan esan ziguten bete egin zela, eta itxaron zerrenda ere bazegoela. Gu harrituta geunden, eta hainbeste gaztetxo ote zeuden Idiazabalen galdetzen genion gure buruari», dio Amondarainek. Bidali zien zerrenda eta gazteenak 35 urte zituen, eta helduenak 72. «Gu gure buruari esaten, zer erakutsi behar diogu sukaldaritzaz 72 urte dituen emakume bati? Eta gainera ogitartekoak egiten», dio Amondarainek. «13 urte ingurukoentzat pentsatzen genuen, eta horregatik ogitartekoak egitearena, beste ikuspuntu batekin».

Zerbait ezberdina prestatu behar zutela eta horrela joan ziren Idiazabalera. «Sekulako giroa sortu zen ikastaroan, oso irekia izan zen, jendeak bere iritzia emanez», dio Riverok. «Guk ideia ematen genuen, eta gero beraiek sortzen zuten, eta gauza ezberdinak ateratzen ziren». Villabonan ere antzekoa egiten saiatuko dira, giro onean eta ikastaro parte hartzailea izaten.

AHATE MAGRETA, OGI XIGORTU ETA SAGAR LIMAZTATUAREKIN

Osagaiak

Ahate bularkia, ogi zaharra, sagarra, lima, laranja, soja, eztia eta gatza.

Elaborazioa

Lehendabizi eta oso garrantzitsua ahate bularkia tenperatura egokian jartzea, hau da, hotza galtzen duen arte gune bero baten ondoan-edo eduki ordu erdiz. Bitartean sagarra nahi den moduan moztu eta limaren zukuan sartu ur pixka bat gehituz.

Laranja, soja eta eztia parte berdinetan eltze txiki batean ipini ur txorrotatxo bat gehituz eta dena nahastu. Sutan jarri saltsak egitura eta zapore egokia hartu arte. Ahate bularkia, zartagian jarri grasaren aldetik eta orduan sua piztu 10etik 5eko indarrean bere grasa urtzen hasten den arte.

Zartagiaren zorua grasarekin estaltzen denean, ahate bularkia sutik atera eta geratzen zaion grasa kendu. Segidan ahate bularkia zartaginean ipini eta sua igo alde guztietatik kolorea hartzen duen arte. Grasa hartu eta kubo txikitan moztu, oso txiki. Zatitxo hauek beste zartagin batean doratu. Ogi zaharra ere txikitu eta grasak kolore pixka bat hartzean gehitu olio txorrota txiki batekin batera. Hau salteatu eta sutik atera. Ahate bularkia alde guztietatik tostatua dagoenean, sutik atera eta 10 minutu sutik kanpo utzi. Bitartean, labea berotu 160º-tan.

Ahate bularkia labean sartu 4-5 minutu. Atera, moztu eta platera nahi den moduan muntatu. Esaterako, ogiarekin sumenditxo bat egin, erdian ahate bularki zatitxo batzuk moztu, inguruan sagar zatitxo batzuk eta bukatzeko saltsarekin margotu gainetik.

ZER MENU PRESTATUKO ZENUKE?

Javi Rivero: Nik lehenengorako arrain zopa jarriko nuke. Hori nire amagandik jasotako platera da, sekulako arrain zopa egiten zuen. Bigarrena ondo egindako arrainen bat parrilan, bere zaporea errespetatuz. Eta postrerako torrija. Hori, niri gustatzen zaidalako: gustatzen zaidana gogoarekin eta gustura egingo dut.

Eneko Amondarain: Entsaladarako tomatea, gatza eta olioarekin. Bigarrengoa, arraina parrillan aukera ona da, baina nik txuleta bat ere jarriko nuke. Hori bai, zartaginean eginda gehiago gustatzen zait txuleta, parrilan baino. Postreak ez zaizkit gustatzen, gazta jarriko nuke.

Imanol Zubelzu: Lehenengorako menestra, urtaroan bertan dauden produktuekin. Bigarrengorako zapoa amerikar erara. Nire amonaren omenez, berak erakutsi zidan moduan hoberenetarikoa den plater bat iruditzen zait. Postrerako, arroz esnea.

GUSTUKO PLATER BAT?

Javi Rivero: Aitak prestatutako babarrun txuriak.

Eneko Amondarain: Nik egindako pizza.

Imanol Zubelzu: Txipiroiak bere tintan.


«Jendeak oso gertuko sentitu zuen Kronika hasieratik, eta horixe zen gure helburua»

«Oso modu prekarioan eta auto-formakuntza asko eginez», jarri zuten martxan Kronika, orain 20 urte, Aritz Zerainek, Jexux Mari Irazuk eta Unai Agirrek; eta berehala batu zitzaien Eñaut Agirre. «Poz haundia» ematen die martxan ikusteak. Hasierako garaiak gogoratu dituzte.

«Kronika martxan jarri genuenean, aurreneko San Joan haietan, gogoratzen dugu batetik ilusio izugarria genuela; eta bestetik, bukatzen ez ziren egunak zirela. Oso intensoa izan zen, baina oso polita», aitortu dute Unai Agirrek, Aritz Zerainek eta Jexux Mari Irazuk. Hiruen artean jarri zuten martxan Hernaniko Kronika, eta hiruak izan ziren herri komunikabidearen gidari, aurreneko urte haietan, Eñaut Agirrerekin batera; hilabete gutxira batu zitzaien bera.

2000 urteko ekainaren 23an argitaratu zuen aurreneko alea Hernaniko Kronikak, San Joan bezpera egunean: «pentsatu genuen egun ona izan zitekeela, martxan jarri eta jendearengana iristeko. Pixka bat kontraesankorra ere bada, egun horretan jendea ez delako prentsari begira egongo; baina sinbolikoa zen, Hernanirentzat hain garrantzitsua den egun horrekin ateratzea», azaldu du Zerainek.

«Nahiko estresatuta» aritu ziren aurreneko ale hori osatzen, «gau eta egun lanean», eta gaueko 23:30ak aldera bukatu zuten aurreneko Kronika hura: «sentsazio emozionantea izan zen paperean ikustea», diote.

«Aurreneko Kronika hura ikusteak ia hotzikara ematen du orain; ezjakintasunetik egin genuen. Hasiberriak ginen, eta pixkanaka joan ginen garatzen», onartu du Unai Agirrek. Baina ez dute ahaztuko, Kronikak hasieratik izan zuen harrera ona: «uste genuena baino zabalkunde haundiagoa izan zuen, eta inguru erdaldunetara ere oso ondo iritsi zen», dio Irazuk.

«Ulerterraza izatea lehenetsi genuen, eta Hernaniko errealitate oso desberdinen ispilu izaten saiatu ginen»

Erdaldunengana ere iristea, ordea, ez zen kasualitatea izan: «ulerterraztasuna lehenetsi genuen. Errazteko joera hartu genuen, erregistro aldetik, esaldiak antolatzeko garaian, eta idazteko moduan», dio Irazuk. «Ezagutzen genuen Hernaniko egoera soziolinguistikoa, eta guztiengana iristeko bidea errazten saiatu ginen. Auzoetara ahalik eta gehien gerturatu, eta Hernaniko errealitate oso desberdinen ispilu izaten saiatu ginen».

«Ahalegin berezia egiten genuen, normalean ateratzen ez ziren horiengana iristen», gaineratu du Unai Agirrek. Eta Zerainek gaineratu: «argi ikusi genuen berehala, herriko ahalik eta talde gehienetara iritsi behar genuela»

«Ideia batekin sartu ginen, baina pixkanaka konturatu ginen egin zezakeen bideaz»

Dobera Euskara Elkarteak ikusi zuen beharra, euskerazko herri komunikabide bat martxan jartzeko; eta taldean aurkeztu behar ziren proposamenak, horretarako. «Irazu eta Unai aritu ziren hasieran, eta nirekin jarri ziren harremanetan gero, kudeaketa eta publizitatea lantzeko. Ni Berriak elkartean nenbilen lanean, eta garai hartan ez genuen harreman askorik, bertso eskolan ere hasiberria nintzelako», dio Zerainek. «Oso egokia iruditu zitzaigun Aritz, kudeaketaren eta publizitatearen ikuspuntua emateko. Eta halaxe izan zen gero», nabarmendu du Unai Agirrek.

Hiruen artean landu zuten dena: publizitatearen arloan zer egin, nolako idazkera erabili... «Ordu asko sartu genituen, baina guk bakarrik ez, lan asko egin zuen gu enderezatu nahi izan gintuen jendeak ere. Ideia batekin sartu ginen, baina pixkanaka konturatu ginen zein bide hartu zezakeen horrek».

Onartu dute, kazetaritzaren ezagutza haundirik ez zutela, eta «intuizioari segika» aritu zirela askotan. «Kronika gaur egun dagoen lokal horietan hasi ginen. Ordenagailu batzuk eta horrelakoak jartzeko, inbertsioa egin zuen Doberak, eta guk ikastaro azeleratu batzuk egin genituen Argiaren egoitzan, ezagun batzuen bitartez. Pare bat egunetan ikasi genuen Quark Xpress programa erabiltzen, Kronika egiteko. Aurreneko ale hura maketatzen, orduak eta orduak eman genituen! Nahiko prekario hasi ginen, auto-formakuntza asko eginez», kontatu du Zerainek, garai haiek oroituz.

Hasiera guztiak bezala, ez zen erraza izan, Kronikarena ere: «aurreneko urte osoan, eguneko ordu guztiak ematen genituen honen bueltan. Lagun koadrila bat ginen, eta zentzu horretan oso ondo; baina oso intensoa zen», dio Unai Agirrek.

«Askotan, jendearen aurreneko erantzuna izaten zen, 'nik zer daukat esateko? '»

Etxe barruko lanak ez ezik, kanpoan ere asko egin behar izan zituzten hiruek, baita martxan jarri aurretik ere: «auzoz auzo eta taldez talde aurkeztu genuen proiektua. Eta nahi genuen jendeak ikustea, berriak jasotzea bakarrik ez, bere berri ematea ere bazela asmoa. Beraientzako tresna bat sortzen ari ginela erakutsi nahi genien, eta irakurle pasibotik aktibo izatera pasatzea nahi genuela. Prentsa irakurtzen duzu, eta zure burua hartzaile bezala ikusten duzu; baina ez zara kontziente, zu ere izan zaitezkeela berri emaile. Zuretzako leku bat ere badela herri komunikabidea. Askotan, jendearen aurreneko erantzuna izaten zen, nik zer daukat esateko? Nahi genuen konturatzea, beraien kontuak ere izan zitezkeela notizia», diote.

Kronika paperean ikustearekin batera aldatu ziren ideia horiek: «oso harrera ona izan zuen. Oso gustura hartu zuen jendeak, eta oso gertuko sentitu zuten, eskuan hartu zutenean. Horixe zen helburua. Ez zeuden ohituta, hain gertuko hedabide bat edukitzera, eta berehala ikusi zuten tresna bezala, beraientzako ere baliagarria».

Ama-alabak Kronika irakurtzen, aurreneko urte haietan. Oso harrera ona izan zuen hasieratik, herritarren artean.

«Kronikak aukera ematen dizu barru-barrutik ezagutzeko, bestela axaletik ezagutzen dituzun mila zoko»

Harrera on horrek ahalbidetu zien, hortik aurrera, beste Hernani bat ezagutzea: «guk ezagutzen genuen Hernanik, alde haundi xamarra zeukan orduan ezagutu genuenarekin. Saiatu ginen Hernaniko aniztasun horrengana iristen, eta horretatik edaten. Eta uste dut asmatu genuela», kontatu du Irazuk.

Ideia horretan sakondu du Agirrek: «Kronikak aukera ematen dizu barru-barrutik ezagutzeko, bestela ezagutuko ez zenituzkeen mila zoko, edo axaletik ezagutuko zenituzkeenak. Ni hernaniarra naiz betidanik, eta Kronikan egon nintzenean ezagutu nuen Hernani. Beste Hernani bat ezagutzen duzu, benetako Hernani».

«Herrian horrelako komunikabide bat izateak, urrea balio du. Aukera asko dauzka herri komunikabide batek, baina denen babesa behar du. Eta Hernanin, lortu du toki haundi bat»

Eta zokoetara bakarrik ez, jendearengana ere iritsi ziren: «asko gustatzen zitzaigun jendearekin egotea eta jendea ezagutzea, eta lagun asko egin genituen. Ikusi zutenean zein zen gure jarrera, ateak ireki zizkiguten toki guztietan. Eta gurekin hain konforme ez zegoen jendea ere erakartzen saiatu ginen. Denentzako izatea nahi genuen, baina hori ez da esan behar, egin baizik. Pixkanaka lortu genuen, pastela haunditu eta herritar gehienak egotea Kronikan», diote.

«Idazkerarekin, eztabaida haundiak izaten genituen»

Aurreneko urte «intenso» haren parte dira, idazkeraren inguruan izan zituzten eztabaidak: «eztabaida haundiak izan genituen, eta oso intensoak izaten ziren egunak, ordu asko sartuta; baina oso polita izaten zen, eta asko ikasi genuen», dio Unai Agirrek. «Gu gazteak ginen, eta gure ikuspuntua geneukan. Nahi genuen zerbait, publiko guztiarengana iritsiko zena, eta aldi berean, euskera aldetik zerbait aportatuko zuena. Euskera batua izan behar zen, baina Hernaniko jendeak oso gertuko sentituko zuen idazteko modu bat. Askotan hori xinpletasunera jotzea izaten da, baina xinpletasun hori bilatzea zaila da».

Eztabaida horietan lantzen zuten, esaterako, nola idatzi titular bat, erdaldun batek ere ulertu zezan. «Horretan lagundu ziguten Pello Zubiriak, Xabier Etxeberriak eta beste hainbatek; baina bereziki asko zor diogu Jexux Eizagirreri. Berarekin, ikastaroak eta guzti egiten genituen, gurekin egoten zen beti hemen», dio Unai Agirrek.

Eztabaida eta ikastaro haiek gogoan ditu Eñaut Agirrek ere: «niri asko gustatzen zitzaidan hori, sortzea euskera eredu bat, denek ulertuko zutena. Eta egunero izaten genuen ikastaro bat Jexuxekin. Zuzentzera etortzen zen, eta sekulako errepasoa ematen zigun, bata ez zegoela ulertzerik, besteari buelta bat emateko... Ulertzeko erraza izatea bilatzen zuen. Xinplea, baina aldi berean ederra».

Unai anaiaren baja kubritzeko hasi zen kazetari bezala Eñaut; eta ondoren, publizista bat behar zutela eta, bere burua aurkeztu zuen, «bertan lanean jarraitu nahi nuelako. Niretzako oso lan polita zen, eta sekulako proiektua iruditu zitzaidan hasieratik, oso gertutik ezagutu bainuen sorrera».

Ordura arte, Aritz Zerain aritu zen publizitatea lantzen bereziki, «denek denetik» egiten zuten arren: «lan haundia egin behar zen, baina gutxi esploratutako terreno bat zen, eta gertutasun horrekin lotuta, jendeak ikusi zuen bere aletxoa jartzeko aukera, batetik; eta herritarrengana iristeko tresna interesgarri bat, bestetik. Hori bai, herria goitik behera pateatu behar izan nuen, eta batzuk nire aurpegiarekin aspertu ere egingo ziren! Baina elkar elikatzen genuen, komertzioek eta Kronikak», kontatu du Zerainek.

Proiektua egonkortzearekin batera, pasa ziren astean bost aldiz argitaratzetik seitan ateratzera, egunero gero, asteburuetan orrialde gehiago ondoren, webgunea ere bai... «Hasieran, informazio asko geneukan, eta orri bakarra izaten jarraitzen genuen. Bakoitzari nahi baino gutxiago eman behar izaten genion, aniztasuna bilatzeko», nabarmendu du Irazuk.

«Horrelako proiektuetan, gorabehera haundiak izaten dira. Eta egon da jendea asko babestu gaituena, baina baita gurekin oso haserre egon dena ere, eta hori kudeatzen jakin behar da. Beste herri komunikabideetatik esan ziguten, alderdi guztiak haserre izatea, ondo ari zaren seinale dela. Eta lortu genuen hori, momentu batean», dio Unai Agirrek.

«Zaila da horrelako proiektuak martxan jartzea, baina eustea oraindik ere zailagoa»

Aurreneko Kronika haren 20garren urteurrenean, «poz haundia» ematen die lauei, Kronika martxan ikusteak: «proiektuak martxan jartzea zaila da, baina eustea oraindik ere zailagoa. Herrian horrelako komunikabide bat izateak, urrea balio du», dio Irazuk. Eta Unai Agirrek gehitu: «kanpotik ez dakit nola ikusten den, baina barrutik badakizu zer den egunerokoa kudeatzea, eta ez da erraza. Aukera haundiak dauzka herri komunikabide batek, baina denen babesa behar du; eta Hernanin, lortu du toki haundi bat».


Autogobernuaren alde mobilizatzera deitu dute iganderako Iruñean

Konstituzionalak Nafarroaren erabaki ahalmenari eraso egin diola salatu dute hemezortzi eragilek

Aski da esan eta kalean euren haserrea adierazteko ordua dela iritzi diote Nafarroako gizarte eta politika arloko hemeretzi eragilek. Azken bost urteetan Espainiako Gobernuak hamazazpi foru legeren aurka jo du Auzitegi Konstituzionalean, eta, ia kasu gehienetan, hark arrazoi eman dio. Urte hasiera honetan, adibidez, paperik gabeko etorkinei osasun arreta unibertsala bermatzen zien foru legea auzitan jarri du auzitegiak, edo sendagaien berrordainketa laguntza bidez arintzeko foru legearen aurka egin du ere bai. Hori ikusirik, autogobernuaren eta erabakitzeko eskubidearen defentsan, igandean 13:00etan mobilizatzera deitu dituzte herritarrak. Horretarako, toki sinbolikoa aukeratu dute: Sarasate pasealekuko Foruen Monumentua, 1893ko Gamazada matxinadaren omenez 1903an altxatu zen ikurra, alegia.

Horregatik, atzo Iruñean agiri bateratu bat aurkeztu zuten hemeretzi eragilek: EH Bildu, Geroa Bai, Ahal Dugu, ELA, LAB, ESK, Steilas, Solidari,CGT, EHNE, Gure Esku Dago, Astearteak Eguzkipean, Nafarroako Osasun plataforma, Parlamentu Soziala, SOS Arrazakeria Nafarroa, Munduko Medikuak, Paperak Denontzat eta Sasoia.

Agiri horretan sinatzaileek Espainiaren «bultzada zentralizatzailea eta atzerakoia» salatu dute, gizarteko sektorerik hauskorrenak babesik gabe uzten dituelako. Sinatzaileen arabera, atzerapausoak bete-betean eragiten die eskubideei. «Erabaki judizial hauek behar gehien dituzten pertsonak eskubide gabe uzten ditu, eta pertsona guztiei eskubide berdinak bermatuko dizkien kohesio handiagoko gizarte baterantz joatea eragozten du», diote.

Era berean, Nafarroako autogobernuari ere eragiten diote epaiek. Agiriaren sinatzaileen arabera, gizartearen bultzadari esker onartu ziren foru lege horiek parlamentuan, eta, hain justu, erabakitzeko ahalmen hori urratu du Auzitegi Konstituzionalak. Horri lotuta, beraz, auzi demokratikoa ere badela deritzo agiriak. «Politikaren judizializazioak demokrazia bera eteten du».

Horregatik, sinatzaileek hainbat konpromiso hartu dituzte, eta horiekin bat egitera dei egin diete herritarrei. Batetik, «pertsona guztientzat eskubide guztien defentsa eta bermea» aldarrikatu dituzte; bereziki, Auzitegi Konstituzionalak bere epaiekin urratutako eskubideen defentsa azpimarratu dute. Bigarrenik, gizarteari eragiten dioten gaietan Nafarroan erabakitzeko ahalmenaren alde egin behar dela deritzote. Azkenik, «Nafarroa eremu demokratiko gisa defenditzea» aldarrikatzen dute.

Hamabi lege baliogabetuta

Duela bi aste, hitzaldi batean gogorarazi zuen Hedoi Etxarte Katkakrakeko kidea Nafarroa dela Kataluniaren ostean Auzitegi Konstituzionalean lege gehien errekurrituta dituen erkidegoa. Gainera, ia kasu gehienetan, Konstituzionalak estatuko abokatuaren tesien alde egin du. Izan ere, errekurtsoa jarritako hamazazpi legeetatik hamabi osorik edo legearen hainbat atal baliogabetu ditu. Beste hiru kasutan Nafarroaren alde egin du, eta oraindik ere bi lege erabakiaren zain daude. Horietako bat garrantzi politiko handikoa da: eskuin muturreko taldeen eta segurtasun indarren biktimen legea —uneotan legearen neurri nagusiak etenda ditu—.


Mendi duatloi proba Zubietan igandean

Irailaz geroztik hainbat txokotatik igaro den Euskal Herriko Mendi Duatloi Zirkuituari amaiera emango dio kirol proba izango da Zubietakoa. Sei egun barru, Zubietako lurrak zeharkatuko dituen ekimenerako izen ematea irekitzear dute antolatzaileek. Igande goizeko 11:00etarako finkatu du hitzordua Zubietako Herri Batzarrak, errebote plaza parean. Handik irtengo dira kirolariak eta hantxe izango du helmuga. Hiru sektoretan banatua egongo da, 15 kilometro pasatxoko Zubietako kirol proba:

-1. sektorea: 4,2 kilometro mendi lasterketa.

-2. sektorea: 8,9 kilometro mendi bizikletaz.

-3. sektorea: 2,21 kilometro mendi lasterketa.

Izena emateko eta argibide gehiagorako: www.mendiduatloia.com


Alavesek atzerapausoa eman du Mallorcan

Balear irlako taldeak 1-0 irabazi dio eta Pachecok penalti bat gelditu du.

Alavesek aukera paregabea galdu du Son Moix futbol zelaian sailkapenean gora egiteko. Taldea bide onean zegoen Sevilla eta Eibarren aurka lau puntu bilduta zen. Mallorca, ordea, azken hiru neurketak galduta jaitsiera postuetan zen. Gainera golik egin gabe. Horrexegatik, talde arabarrak aukera ezin hobea zuen bolada onari jarraipena emateko. Gorabehera askotako partida izan da eta azkenean 62. minutuan Cucho Hernandez aurrelariak egindako golak eman dio garaipena etxeko taldeari.

Talde arabarra bikain sartu da partiduan. Presio oso goian eginez berehala berreskuratzen zuen baloia. Horrela jarraituz gero, bazirudien gola ailegatuko zela. Etxeko zaleek horren beldur izan dira eta hamargarren minuturako txistuka hasi dira. Burke aurrelariak aukera izan du markagailua mugiarazteko baina ezerezean gelditu da. Handik aurrera Mallorca taldeak berpiztu eta aurrera jo du. Baina gauzak nolakoak diren! Ia-ia lehen zatian amaitzeko hamabost bat minutu falta zirela epaileak bideoaren laguntzaz Alavesen aurkako penaltia adierazi du. Pacheco atezainak, nola ez, Sevilla erdilariak egindako jaurtiketa gelditu du. Geldiketa horri esker berdinketarekin joan dira bi taldeak aldageletara.

Bigarren zatian hasi bezain pronto Alavesek izan du partiduko aukerarik garbiena. Lucas Perez aurrelariak atezainaren aurrean bakarrik zegoela baloia gehiegi gurutzatu du eta gutxigatik kanpora joan da. Gainera jokaldi bikaina izan da. Hor izan da partidaren gakoa. Hortik aurrera gauzak okertu egin dira.

Mallorca jokoaren ekimena eramaten eta arriskua sortzen hasi da. 53. minutuan, berriz ere, bideo laguntzaren bitartez Dani Rodriguezek egindako gola baliogabetu du epaileak. Etxeko taldeak nola edo hala gola nahi zuen eta behin eta berriz aritu da erasora. Azkenean saria jaso du. Izan ere, 62. minutuan Pachecok geldiketa bikaina egin dio Cucho Hernandez aurrelariari, baina alderatzean bakar bakarrik zegoela ez du barkatu eta 1-0koa igoarazi du markagailura.

Garitano entrenatzaileak aldaketak egin ditu berdinketa lortu ahal izateko. Baina alferrik. Hortik aurrera talde arabarra ez da gauza izan gola egiteko. Azkeneko minutuetan aukera pare bat izan ditu baina ezerezean gelditu dira.

Hau pena hau! Lehen maila honetan gol aukerak gauzatu behar dira, bestela Mallorcan gertatutakoa behin eta berriz errepikatzen da. Esku-hutsik eta hurrengo neurketa derbia izango da Athleticen aurka. Ea garaipenaren mozorroa ateratzen den berdegunera.

Mallorca: Reina, Pozo (84’. Sedlar), Valjent, Raillo, Lumor (28’. Koutris), Dani Rodriguez, Baba, Salva Sevilla, Febas (52’. Kubo), Chucho Hernandez, Budimir.

Alaves: Pacheco, Ximo Navarro, Laguardia, Magallan (68’. Manu Garcia), Duarte, Aleix Vidal (76’. Martin), Camarasa, Fejsa, Burke (57’. Edgar); Lucas Perez, Joselu.

Txartel horiak: 40’ Magallan, 71’. Laguardia.

Golak:

1-0: 62’. Cucho Hernandez.

Son Moix futbol zelaiko harmailak:

12.329 ikusle bildu dira Son Moixen garrantzia handiko norgehiagoka ikusteko. Gezurra badirudi ere, Alaves taldeko zale batzuk bertan izan dira eta beti bezala hasi eta bukatu arte taldea animatuz. Etxeko zaleak lehen zatiko zenbait unetan txistuka aritu dira taldearen jokoa kaxkarra zela adierazteko. Talde arabarrak hirugarren elastikoarekin jokatu du, hau da, elastiko zuriarekin.

Alde Zaharrean hitz eta pitz

Eguraldia lagun, Alde Zaharra topera izan da. Bertan futboleko zaleak eta normalean joaten direnak elkartu dira. Hona hemen tabernetan esandakoak:

"Azken bolada honetan eguerdiko poteo orduan dira partidak. Ez dago gaizki, poteo eta gero kafe torero. Beno, azken bolada honetan «arratsalde-jai» edo «tardeo» egiteko aukera paregabea".

"Gaur aukera polita beheko postuetatik ateratzeko. Mallorca bolada txarrean dabil eta, gola eginez gero, garaipena gurea".

"Beno, ze hasiera ona eman diogun partidari. Ea horrela jarraitzen duten, presio eginez, baloia behin eta berriz lapurtzen".

"Aukerak izan ditugu eta ez dute asmatu. Ikusiko duzu gero! ".

"Penaltia, hau penalti inozoa. Beno, Pacheco daukagu".

"Pachecoooooooo! Pachecoooooo! Hori da hori atezaina. Hori geldiketa. Benga, aurrera joan behar dugu".

"Beno, eskerrak penaltia ez dutela sartu".

"Atsedenaldira, ondo, emaitza ona. Ea bigarren zatian".

"Lucas Perez, Lucas Perez, baietz, baietz. O! Ze pena hor egon da partida. Horiek sartu behar dira. Ikusiko duzue, sartu ez eta hurrengo jokaldian sartuko digute".

"Ikusi duzue. Gola. Eskerrak oraingo honetan VAR gure alde atera dela".

"Lotan gaude. Esnatu beharra dago. Bestela jai izan dugu".

"Lotan ez hurrengoa! Mallorcako aurrelariak bakarrik errematatu du eta Pacheco gelditu ondoren berriz ere bakarrik saretara bidaltzeko".

"Gureak egin dugu! Orain taldea ez da gauza izango altxatzeko".

"Ez dago ezer egiterik. Orain haiek edozein gauza egingo dute hiru puntuak lortzeko. Behar gorrian baitaude".

"Ze pena! Hurrengo norgehiagoka inauterietan. Athletic taldeari bai ala bai irabazi behar diogu. Gainera Kopan pentsatzen izango dira".


Euskal Jaia arrakastaz ospatu dute lekeitiarrek, beste behin ere

Eguraldi onagaz, ekintza guzti-guztiak egin ahal izan dituztela esan dute. Antolatzaileen aurreikuspenak bete egin dira. Datorren urtean 40. jaia egingo duteDomekan Lekeition ospatu zuten Euskal Jaia «arrakastatsua» izan zela esan dute Gora Buru elkarteko kideek. «Jende asko bildu zuen jaiak, eta eguraldi onagaz, ekintza guzti-guztiak egin ahal izan genituen», azaldu dute. Domeka izanda, Gure Esku Dago-ren ekitaldia ere gogoan izan zuten antolatzaileek: «Oihal zati bat atera genuen, guk ere ekitaldiagaz bat egiten dugula adierazteko».Ospakizuna domekan izan bazen ere, antolatzaileek gogotik lan egiten dute aurretik. Horrela ba, zapatua ere prestaketa lanetarako eguna izan zuten. «Zapatuan, besteak beste, gurdia jantzi genuen».Behin egun handia ailegatuta, eguraldi onagaz ekintza guztiak ondo joan zirela esan dute. «Aurreikuspenak bete egin ziren; domekarako prestatuta geneukan programa osorik bete genuen».12:00etan hasi ziren ekintzak, Euskal Ezkontzagaz, joaldunekin, dantzariekin eta txistulariekin.Eta arratsaldeko ekintzak ere «punta-puntakoak» izan zirela gaineratu dute. «Alurr dantza taldeko kideak gazteak dira, baina oso ikuskizun ona eman zuten».Oihalak, jaiaren barruanGure Esku Dago-k egun horretarako San Mamesera joateko hitzordua jarrita bazeukan ere, plaza jendez bete zela esan dute. «Gure Esku Dago-ren ekitaldiekin nola edo hala bat egiteko, oihal zati bat atera genuen, ekintzari gure atxikimendua emanaz».Eguna hain izan zen zoragarria ze, herritarrek zoriondu egin zituztela antolatzaileak. «Zorion mezu asko jaso ditugu».Baina berezitasunik ere izan zen. Izan ere, gurdiak (bere osotasunean) ateratzen zuen soinua grabatzera etorri ziren. «Dirudienez, grabatzera etorri zirenek esanda, horrelako gurdirik ez dute inguruotan aurkitu, eta Internet bidez jakin zuten Lekeition bagenuela. Daukagun altxorra ondo-ondo gordetzeko esan ziguten: mundu mailan bakarrenetarikoa dela esan ziguten».Aurtengoa eginda, orain, antolatzaileak datorren urtera begira jarri dira. Izan ere, datorren urtean 40. urteurrena ospatuko du Euskal Jaiak. «Horretan zer edo zer berezia egin nahi dugu, eta aurtengoa egin ostean, orain, prestaketa lanetan murgilduko gara; ondo-ondo antolatu behar dugu urteurren borobila».


"Gurean hasi zen egungo ohiko menua: bakailo tortila eta txuleta"

Txaro Zapiain, Astigarragako Roxario jatetxeko sukaldariak esandakoak jaso ditu "Mezularia"k. Alkoholik gabeko sagardoa edota 'Txopitoa" zer eta nola egiten den ezagutu nahi baduzu, klikatu hemen!

Txaro Zapiain, Astigarragako Roxario jatetxeko sukaldariak "Mezularia"n azaldutakoaren arabera egun sagardotegietan ezagutzen dugun menua eurenean hasi zen zerbitzatzen: bakailoa, txutela, gazta eta intxaurrak.

Sadardotegiz sagardotegi ikerketa abiatu dute "Mezulari" taldeko lagunak, zer eta nola eskaintzen den ezagutu nahian, eta horrelako menu alternatiboak topatu dituzte: Entzun hemen elkarrizketa osoa!

*Astigarragako Hagin Rezolan alkoholik gabeko sagardoa eskaintzen dute.

*Jean Añezabal, Azkaingo Txopinondo sagardotegikoaren esanetan: "Hiru produktu egiten ditugu sagardoaz gain: ''Txopito'' freskagarria, Patxaka likorea eta sagardo ozpina".

*Joxe Angel Goñi Astigarragako Gurutzeta sagardotegian, txuleta bereziak eskaintzeaz gain, astean behin otxotea ere izaten da.

*Leire Alkorta Astigarragako Sagardo Etxeko komunikazio arduradunak kontatuta sagardo katak eskaintzen dituzte sagardotegi batetik bestera.


Hondarribia atzean uztea, helburu

Erregional Ohorezko mailak Hondarribiaren kontra neurtuko ditu indarrak gaur, Ondartza zelaian. Bost puntu atzetik dijoa Hondarribia, eta gaur irabazita, atzean utziko luke Hernanik. Gaur, 18:30etan.


Hodei Oleagak aste osoan entrenatuko du Athletic Clubeko lehen taldearekin

Atezain laudioarra deitu du Jose Angel "Kuko" Ziganda entrenatzaileak Kepa eta Simon jokalariak Espainiako Selekzioan izango direlako egun horietan.